Лолани ўзгача тарафдан кашф этишга оз қолди... » PopCorn.uz - Шоу Бизнес олами хақиқати\nЛолани ўзгача тарафдан кашф этишга оз қолди...\nСана: 10.01.2014 4386 қайноқ\n"Тарона Рекордс" ва "Тарона Концерт" томонидан ташкил этилаётган концерт дастури олдидан мазкур конференцияга газета ва журналлар, шунингдек,\nрадиостанциялар ҳамда интернет нашрлар журналистлари таклиф этилди. Конференцияни эса ҳонанданинг администратори Лола Игамбердиева, хореограф Наримон Григорян, режиссёр "Кинопром" кинокомпаниясининг директори Андрей Африн ва албатта, латофатли Лола олиб борди.\nДастлаб режиссёр Андрей Африн концерт ҳақида қисқача маълумот берди. Маълум бўлишича, концерт 4 та блокдан иборат бўлади ва ҳар бир блок орасидаги ижодий танаффус вақтида мухлислар Лолани умуман ўзгача қиёфада кўришлари мумкин. Бундай кўринишда Лолани ҳали ҲЕЧ КИМ КЎРМАГАНлиги алоҳида таъкидланди. Концерт Лоланинг ички дунёсини акс эттириши ваъда қилинди. Лола мухлислар ва ҳонанда ўртасидаги пардани яқинлаштиришни мақсад қилган. Савол-жавоблар вақтида концерт ҳақидаги бир қатор масалаларга аниқлик киритилди.\nАнжуман бошида берилган “Чет элдан меҳмон ташриф буюриши ростми?” деган саволга Лола алоҳида тўхталиб, бу борадаги турли гап-сўзларга нуқта қўйишини маълум қилди. Демак, чет элдан меҳмонлар таклиф этилган. Булар хореографлар Наримон Григорян ва Низам Каримов бўлиб, ҳар иккаласи ҳам чет элдан махсус таклиф этилган. Наримон Григорян ўзининг рақс жамоаси бўлиб, жаҳон рақслари борасида профессионал ҳисобланади. Низам Каримов эса Россиянинг машҳур “Тодес” рақс санъатини ўргатиш бўйича рақс жамоасининг аъзосидир. Наримон Григорянга сўз берилганида, у Лоланинг концерти учун ўзи қизиқиш билдирган ҳолда жон дилдан рози бўлганлигини айтиб ўтди.\nЛоланинг ўзи ҳам ёшлик йилларида “Тодес” рақс жамоасида шуғулланган бўлиб, хореография бўйича бу икки мутахассис шоу концерт учун махсус таклиф этилган. Демак, концерт ўзгача рақсларга ва қизиқарли, кутилмаган саҳна кўринишларига бой бўлиши аниқдир. Айнан улар концертнинг энг асосий меҳмонлари ҳисобланади.\nМутахассис ҳар куни 6-7 соатдан репетиция жараёнлари олиб борилаётганлигини, рақс борасида айнан Лолани ўзи ҳам профессионал эканлигини ва хатто баъзи раққослар ҳам унга ҳавас қилишларини маълум қилди. Бу Лола томонидан хазил сифатида тан олинган бўлса ҳам, аслида айтиш керакки, Лола ҳақиққаттан ҳам рақс борасида ўзбек эстрадасида етакчи ўринда туришини мухлислар тан олишган.\nЙиғилган журналистлар режиссёр Андрей Африннинг концерт бутунлай ўзгача бўлишини эшитганларидан сўнг, қизиқиш янада ортди. Замонавий қиёфада кўришга ўрганиб қолганмиз, дея гап бошлаган навбатдаги журналист Лола томонидан концертда миллий рақслар ҳам ижро этилиши борасида савол берди. Лоланинг айтишича, миллий рақс концертнинг асосий ўрнини эгаллайди. Айнан бир блокнинг ўзи миллий йўналишга бағишланган бўлиб, аслида миллий рақсларни ва қўшиқларни Лоланинг ўзи ҳам чин дилдан ижро этишини маълум қилди. Лола миллийликни қадрлаши унинг гап-сўзларидан аён бўлди. Биласизки, хоразмликлар рақс шинавандаси ҳисобланади. Лолада ҳам Хоразм қони бор. Балки концертда Лола ижросида “Хоразм Лазги”си гувоҳига айланармиз?! Бу блок қизиқарли ва кутилмаган, айниқса, томошабинлар учун ёқимли бўлишига умид қилинмоқда.\n- Концертда ижро этиладиган қўшиқлар ҳақида тўхталадиган бўлсак, шоуда умумий ҳисобда 24 та қўшиқ ижро этилса, улардан 13 таси ҳали ҳеч ким эшитмаган янги тароналар бўлади. Жонли ижро ҳам бўлиши бу йил бироз мушкул кечса-да, лекин лирик блокда жонли ижрода қўшиқлар куйлаш имконини яратишга ҳаракат қиламиз.\nЛола анжуман вақтида декорация ҳақида ҳам тўхталиб ўтди. Бу йил нақд 218 метрлик экран жойлаштирилиши маълум бўлди. 4 та блок ҳар бири бутунлай ўзгача бўлади, улар ҳар бири йўналиш, образ, кўриниш борасида бир-биридан фарқ қилади. Улар драматик, лирик, фалсафий мавзуларга оид бўлиши мумкин. Режиссёр бу йил томошабин бир дақиқа ҳам зерикишга улгурмай қолишига ваъда қилди.\nЛола ўз навбатида максимал даражада мухлисларга яқин бўлишни ният қилганлигини таъкидлади:\n-Ташриф буюрган ҳар бир томошабин кўз ўнгида нафақат ҳонанда ёки актриса, балки инсон сифатида ҳам намоён бўлишни истайман. Ички дунёим, ҳаётий кечинмаларим ва мухлислар ўртасидаги масофа яқинлашади. Сабаби, шахсий ҳаётим, кечинмаларим борасида кўплаб саволлар бўлган. Ўйлайманки, концертга ташриф буюрган ва ҳар бир чиқишни ҳис қила олган инсон ўзи учун баъзи саволларга жавоб олади. Бу маъжозий маънода “диллар суҳбати” бўлиши ҳам мумкин. Кўплаб сирларга ойдинлик киритилади.\n“2013-йил Лола учун қандай кечди? Ўтган йилда Лола ўзи истаган мақсадларга эриша олдими?” деган саволга Лола қуйидагича жавоб берди:\n-Умуман олганда, мен ҳаётимдан ҳеч қачон нолимайман ва ҳар бир берилган кун учун, яқинларим, болаларим соғ-саломат бўлганлиги учун доим миннатдор бўламан. Ўтган йил мен учун кўплаб воқеаларга бой бўлди. 2013-йил мен ва оилам учун саёҳатларга тўла йил бўлди. Биз икки нафар кичик фарзандим ва оилам билан кўплаб давлатларда бўлдик. Ижодий тарафлама эса, биз янги альбом яратдик. янги қўшиқлар борасида тўхталадиган бўлсам, доим тингловчилар ва томошабинларга янгилик тақдим этгинг келади, бироқ бу жараённинг мушкулликлари талайгина. Ҳар бир қўшиқ мен учун боладек. Уни яратиш учун бутун вужудимни дилимни бағишлайман. Мен ижро этадиган қўшиқларимни қайсидир жиҳатдан шахсий “автобиографик қўшиқлар” деса ҳам бўлади. Ички кечинмаларимни қўшиқларим орқали сезиш ҳам мумкин. Шунинг учун ҳам, клип суратга олиш жараёнида асосан бош рольни ўзим ижро этаман. Сабаби, мени қалбимдан ўтган кечинмаларни бошқа одам ҳис қилиши мушкул ва буни томошабинларга етказиб бериш ҳам мураккаб жараёндир. Аслида 2013-йил охирларида ўтказилиши керак бўлган концертимиз мана янги 2014-йилга белгиланди. Биз эса буни узоқ кутгандик ва шунга яраша тайёргарлик олиб бормоқдамиз.\nБиз Лолани актриса сифатида ҳам яхши биламиз. Лола киноларда ҳам роль ижро этиш режалаштирадими деган савол берилганида, ҳонанда унинг дилидан жой оладиган, ўзи истаган сценарий таклиф этилмаганини, агар ўз сценарийсини топа олса албатта яна бир бор кинода роль ижро этишга тайёр эканлигини айтди. Ижро этган энг севимли ролларидан бири эса унинг дебют “Севинч” фильмидаги Севинч образи эканлигини маълум қилди.\nЛолага унинг учун саҳна қулайми ёки суратга олиш майдоними деган савол билан мурожаат этилганида, унинг учун саҳна қулай эканлигини айтди. “Сабаби роль ижро этиш ва шу образга кириш ҳам ёки ундан чиқиш ҳам мураккаб жараён”,- дейди Лола.\n-Кинодаги роль ижро этиш вақтида мен бутунлай қалбан ўша кино қаҳрамонига айланаман. Қаҳрамоним кечирган ҳис-туйғулар мени ҳам қуршаб олади. Бу эса баъзан мени руҳий жиҳатдан чарчатади. Саҳнада қўшиқ ижро этиш эса мен учун ёқимли. Чунки саҳнада мен эркин ҳаракат қиламан, ўзим учун қувват оламан.\nЛола Концерт борасида яна бир сирни ошкор этди. Дастурда бу йил нафақат ўзбек тилида, балки инглиз тилида ҳам қўшиқ ижро этилади. Лола хорижда ҳам таълим олганини ҳисобга олсак, чет тилидаги қўшиқ ҳам хит даражасига кўтарилишига шубҳа қилмасак ҳам бўлади. Шунингдек, концертнинг айнан ёшларбоп блоки ҳам бўлиши, бу эса уларни бефарқ қолдирмаслиги маълум бўлди.\n-Мен концертимга ташриф буюрган ҳар бир инсон чин дилдан дам олиб кетишини, 1,5 соатгагина бўлса ҳам барча муаммолари-ю ташвишларини унутиб, маданий ҳордиқ чиқаришини хоҳлайман. Мен саҳнада қўшиқ куйлашдан шунчалик роҳатланаман, қувват оламанки, келган меҳмонлардан ана шундай жавоб бўлишини истардим. Томошабинлар ўтирмасдан бемалол рақсга тушишларини, уялмасдан кечинмаларини ифодалаб беришларини кўришни истаган бўлардим. Биз эса ижодий жамоа билан албатта, бир йил давомида кутган ва тайёрлаган меҳнатимизни намойиш этишга тайёрмиз. Бу концерт дастури мен учун жуда қадрли эканлиги айтишим зарур. Қўшиқлар борасида эса мен турли ижодкорлар билан ишлашни маъқул кўраман. Сабаби мен бир ҳилликни ёқтирмайман. Ташқи кўринишим, қўшиқлар ва клиплар борасида турли йўналишларни синаб кўришдан қўрқмайман. Ҳар ҳил ижодкордан ҳар ҳил фикрлар чиқади. Бугунги кунда ижодкорлар Сарвар ва Комил, Жасур Абдураҳмонов, Жасур Бадалбоев, Равиль, Роберт ва бошқа бир қатор ижодкорлар билан бирга иш олиб бораман. Умуман олганда, қўшиқ яратилаётган вақтда мен шахсан ўзим ҳам ҳиссамни қўшаман. Масалан, мавзуни танлайман, баъзи сўзларни тавсия этаман ва хатто баъзан айрим ноталарни ҳам яратишда бевосита ўзим иштирок этаман.\nКонцерт Лола томонидан яратилган янги “Кел” деб номланган альбом тақдимоти сифатида ҳам талқин этилади. Айнан концертнинг биринчи кудиноқ “Истиқлол” санъат саройининг фоесидан “Кел” альбоми дискини сотиб олишингиз мумкин бўлади. Дискда концертда ижро этиладиган барча қўшиқлар жой олади.\nНавбатдаги савол орқали Лола учун оиласи ва болалари асосий бойлиги, бутун ҳаётининг мазмуни эканлигини билиш қийин эмас эди. Анжуман вақтида Лола биринчи марта саҳнага чиққанини ёдга олди ва йиғилганлар учун бу КУТИЛМАГАН ХАБАР бўлди.\n-Биринчи марта 10 ёшимда саҳнага чиққаним эсимда. Ўша вақтда “Алпомиш” саройида “Болалар Шоу” концерт дастури бўларди. Ана шу дастурда мен “Томчилар” қўшиғини ижро этишим керак эди. Бу воқеа худди кечагидай эсимда, ўша вақтдаги ҳаяжон, юрак уришини сўз билан ифодалаб беролмайман. Ўша вақтда менга Руслан Шарипов менга устозлик қилганди. Шунчалик қўрққанимдан саҳна кўзимга жудаям улкан кўринган ва мен худди митти қизчадек ўзимни тасаввур қилганман. Саҳна ёнида эса камера крани бўлиб, айнан менинг навбатим келган вақтда камерани ҳаракатлантиришган ва камеранинг крани бошимга урилганди. Аламдан кўзимдан ёш чиқиб кетган, лекин мени эълон қилишган. Онам саҳнага чиқ дейишлари билан шок ҳолатда саҳнага чиқиб кетганман. Юзимда эса кўз ёш томчилари. Бу кўрининш ижро этган “Томчилар” қўшиғимга мос бўлиб кетган. Руслан Шарипов ҳам ўшанда илҳомланиб, “Вой қандай истеъдодли қиз. Айнан менинг кечинмамни ҳис қила олибди. Кўзидаги ёшни қаранг, эҳтирос билан куйламоқда” дея мақтаган. (кулади) бу чиқишни мен ҳеч қачон унутмайман.\nБолалари ҳақида маълумот сўралганида, Лола илҳомланиб гапирди. Айни вақтда қизи Шаҳинабегим 6 ёшда, Шоҳдиёр эса 4 ёшда бўлиб, улар ўз оналарининг касбини тушунишини ва ғурурланишларини маълум қилди. Хабарингиз бор, яқинда Лола қизи билан “Долче Фреш” шарбати рекламасида иштирок этишганди. Бироқ ҳонанданинг айтишича, ҳозирча болалари, айниқса қизи қўшиқ куйлашга қизиқиши йўқлигини билдирди. Шаҳинабегим айни вақтда йога ва карате билан шуғулланса, Шоҳдиёр сузиш ва карате билан шуғулланади.\nКонцерт дастури учун машҳур ва маҳоратли дизайнерлар Хуршида Шер ва Зулфия Султон жалб этилган. Улар нафақат Лоланинг костюмлари устида, балки раққосларнинг саҳна либослари устида ҳам иш олиб боришмоқда.\nАнжуман сўнгги сифатида Лола қуйидагиларни эътироф этди:\n-Албатта хозир барча дастур режаларни маълум қилиш балки нокамтарлик туюлар, лекин дастур ҳақиққаттан ҳам қизиқарли. Асосий баҳони томошабин беради. Концерт дастурига тайёргарлик вақтида ҳар сафар янги ғоялар юзага келмоқда. Биз имкон даражасида барчасиниамалга оширишга ҳаракат қилмоқдамиз. Меҳнатимиз самарасини концертда кўришингиз мумкин.\nУзоғи билан 2 соатга мўлжалланган концерт дастури давомида кутилмаган ва қизиқарли чиқишларга гувоҳи бўлишимизни аниқ билдик. Конференция якунида режиссёр Андрей Африн концертнинг яна бир СИРини ошкор этишга журъат этди. Унинг маълумотига кўра, Лола концерт дастури аввалида САМОЛЁТда саҳнага кириб келар экан. Қизиқ... бундай шоуни биз интизорлик билан кутмоқдамиз!\nJasur 11 1 2014 02:55\nRaxmat sayt jamoasiga ma'lumot u4un/\nMunira 11 1 2014 17:57\nooo Lola haqiqiy shou qilishga usta o'zi faqat jopnli ijroyam busa zo'r bo'lardi. man konsertti 3-kuni tushaman uraaa\nЛола 12 1 2014 00:22\nУзи Лолалар ажойиб булади. Билет булса борардим. дунёси канакалиги кизик-дее...\nMasrur 13 1 2014 11:25\nLolaga omad va oilaviy baht tilayman u bunga loyiq qiz.\nAida 14 1 2014 10:05\nJelayu Lole uspexov i udachi kaneshnaje blogopoluchiye.LOLA super.


"ЎЗБЕКИСТОН ИСЛОМИЙ ҲАРАКАТИ" ЖАНГАРИЛАРИ ПОКИСТОНДА\nГувоҳларнинг маълумот беришларича, улар сўнгги икки ой давомида Покистондаги "Ал-Қоида" ва толибон гуруҳлари сафида Ўзбекистон исломий ҳаракати жангариларининг ҳам борлигини кузатишган. Жумладан, покистонлик журналист Ориф Жамолнинг (Arif Jamal) "Евроэйшанет"га (Eurasianet) ёзишича, Покистондаги радикал исломий гуруҳлар Ўзбекистон исломий ҳаракати жангариларини ўз панохига олган. Ориф Жамолга кўра, ўзбекистонлик жангарилар Покистон тасарруфидаги Кашмир минтақасидаги айирмачи гуруҳлар сафида ҳам кураш олиб боришмоқда экан.\nПокистоннинг Афғонистон билан чегара ҳудудларида яқинда бўлиб ўтган икки қуролли тўқнашув, у ердаги исломий гуруҳлар таркибида кўплаб ҳорижлик жангарилар, шу жумладан Ўзбекистон исломий ҳаракати жангариларининг ҳам борлигини тўла исботлади. Жумладан, Афғонистон - Покистон чегара ҳудудида жойлашган Вазиристон минтақасида 26 июн куни бўлиб ўтган отишмалар давомида отиб ўлдирилган икки жангари чеченистонлик экани аниқланди. 3 июл кунги яна бир қуролли тўқнашув давомида эса Покистон хавфсизлик кучлари Пешаворда тўрт ислом жангарисини отиб ўлдиришади. Тўртталасининг ҳам келиб чиқиши ўзбек бўлгани тасдиқланди. Маълумотларга кўра, "Ал-Қоида", толибон ва Ўзбекистон исломий ҳаракати жангарилари мазкур ҳудудларда қайтадан бирлашиб қўшни минтақаларга тарқалмоқда. Ўз исмини ошкор этишни истамаган покистонлик автомобил ҳайдовчисининг гувоҳлик беришича, у ўз машинасида бир қанча араб жангарисини Покистоннинг Эрон билан туташ ҳудудларига олиб ўтган. Гарчи, кўплаб араб жангарилари Покистонни тарк этишган бўлсаларда, қочишга имкони йўқ ўзбеклар ва чеченлар мамлакатнинг Панжоб ва Синд вилоятларида яшриниб ётгани ҳақида маълумотлар бор. Бунга аниқлик киритиш мақсадида покистонлик таҳлилчи Доктор Аҳмад Рашидга (Akhmad Rashid)телефон орқали боғландим.\n(Мухбир) Жаноб Рашид, сўнгги пайтларда Ўзбекистон исломий ҳаракати жангарилари Покистонда анча фаоллашиб қолгани ҳақида хабарлар бор. Сизнингча, бу хабарлар нақадар ҳақиқатга яқин ?\n(Аҳмад Рашид) Ўзбекистон исломий ҳаракати жангариларининг "Ал- Қоида" ва толибон гуруҳлари сафида фаолият олиб бораётгани ҳақида хабарлар бизгача етиб келган. Январ ойида Афғонистоннинг Тора-Бора ва Шоҳи-кот ҳудудларида террорчиларга қарши олиб борилган шиддатли жанглар оқибатида улар Покистонга, аниқроғи Пешаворга қочиб ўтишга улгуришган. Ишончли манбалардан олинган маълумотларга кўра, Ўзбекистон исломий ҳаракати етакчиси Тоҳир Йўлдош ҳам Покистон жангари гуруҳларининг бевосита кўмаги туфайли Пешавордан паноҳ топгани аниқ.\n(Мухбир) Жаноб Рашид, август ойи яқинлашар экан, Ўзбекистон Исломий ҳаракатининг Марказий Осиёга ҳуружлари яна такрорланиши мумкинми, деган ҳавотирлар пайдо бўлмоқда. Жумладан, "Кришн Сайнс Монитор" ("Christian Science Monitor") газетасининг ёзишича, Ўзбекистон исломий ҳаракати Покистонда қайтадан бирлашиб, Афғонистон орқали Марказий Осиёга янги ҳуружларни ҳозирламоқда экан. Айтингчи, Ўзбекистон исломий ҳаракатининг Марказий Осиёга бу йил ҳам қуролли ҳужумлар уюштириш хавфи борми?\n(Аҳмад Рашид) Марказий Осиёга хавф ҳали ҳам сақланиб қолмоқда. Бироқ бу таҳдид олдинги йиллардаги каби жангари гуруҳларнинг Тожикистон, Қирғизистон ва Ўзбекистонга қилган қуролли ҳужумлардан кўра, кўпроқ террорчилик кўринишида бўлиши мумкин. Таҳминимизча, Ўзбекистон исломий ҳаракати Марказий Осиёда ўзининг кучли тармоғига эга ва бу тармоқ ҳали ҳам ўз салоҳиятини йўқотмаган. Афғонистонда олиб борилган аксил – террор амалиётлари давомида уларнинг бу ердаги харбий истеҳкомларига анча талофат етди. Шунинг учун Ўзбекистон исломий ҳаракати жангарилари тўғридан-тўғри ҳужумларни уюштиришга қодир дея олмайман. Ҳозир улар тарафидан қуролли ҳуружлардан кўра террорчилик ҳаракатлари содир этилиши хавфи бор. Террорчилик ҳаракатлари учун эса биринчи нишон Марказий Осиё давлатларида жойлаштирилган Америка ҳарбий базалари бўлиши мумкин.\nРоссиянинг "Интерфакс" ахборот агентлиги тарқатган хабарга кўра, Қозоғистон яқин кунлар ичида тўрт нафар Ўзбекистон исломий ҳаракати фаолини Тошкентга топшириши керак. Қозоғистон ички ишлар вазири Каирбек Сулаймоновга (Kairbek Sulaymonov) кўра, ушланганларнинг икки нафари Жума Намангоний гуруҳлари фаоли бўлишган. Гарчи олдинроқ, Намангонийнинг ўлгани ҳақида хабарлар тарқалган бўлсада, эндиликда унинг ҳали ҳам тирик экани,у ўз отрядини қайтадан бирлаштиришга уринаётгани ҳақида айтилмоқда. Жумладан, Кришн сайнс мониторнинг ёзишича, террорчи гуруҳларнинг радио сўзлашувлари илғаб олинганида Намангоний номи тез-тез тилга олингани бу таҳминлар ҳақиқатга яқинроқ экани кўрсатмоқда. Суҳбатдошим Аҳмад Рашидга кўра, то унинг суяги топилиб, қаерга кўмилгани аниқланмас экан, Намангоний ўлганидан кўра тирик экани ҳақида таҳмин этишга тўғри келади. "Намангонийнинг ўлгани ҳақида кўпчилик айтаяпти. Ҳатто қўлга олинган Ўзбекистон исломий ҳаракати жангарилари ҳам сўроқ давомида унинг ўлганини тасдиқлашган. Бироқ, Ўзбекистон, Тожикистон ва Россия разведка хизматлари Намангоний тирик экани ҳақида маълумотларга эга эканликларини айтишмоқда. Шу пайтгача унинг жасади, қаерга кўмилгани ноаниқ экан, Наманганий қаерда бўлиши мумкин?", - қайд этади Аҳмад Рашид.


Ичак саратони олдини олишнинг энг осон усули маълум қилинди\n21:45 / 21.02.2019 20628\nХитойнинг Шэньян шаҳридаги тиббиёт университети олимлари пиёз ва саримсоқни истеъмол қилиш ичак саратони ривожланиши хавфини сезиларли камайтиришини аниқлашди. Бу ҳақда Asia Pacific Journal of Clinical Oncology нашрида чоп этилган тадқиқотда маълум қилинган.\nТадқиқотда 1,6 мингдан кўпроқ эркак ва аёл иштирок этган. Аниқланишича, пиёз ва саримсоқни мунтазам истеъмол қилганларда ичак саратони ривожланиши хавфи ўртача 79 фоиз паст бўлган. Олимларнинг айтишича, пиёздаги биологик фаол бирикмалар шунингдек кўкрак бези ва простата саратонидан ҳимоялайди.\nМутахассисларнинг айтишича, пиёзни хомлигича тановул қилиш лозим, чунки қайта ишланган пиёзда зарур кимёвий моддалар жуда оз қолади.\nТожикистонда сабзи ва пиёз кескин қимматлашди - Қирғизистон ва Ўзбекистондан импорт бошланди\nЎзбекистон Россияга саримсоқ экспортини 84 фоизга оширди


Пентагон: АҚШ ва НАТО Путин кетгандан кейин ҳам Россияга қарши туради\n12:40 / 22.06.2015\nАҚШ ва НАТО Владимир Путин ўз лавозимидан кетгандан кейин ҳам Россияга қарши узоқ қарши туришга тайёргарлик кўрмоқда, деб айтди Пентагон бошлиғи Эштон Картер. Бу ҳақда Reuters ахборот агентлиги хабар бермоқда.\n“Россия Путин пайтида ҳам, у кетгандан кейин ҳам ўзгара олмайди”, деб айтди Картер Берлинда Европага бир ҳафталик ташрифи бошланишида.\nКартер “Путин ўз сиёсатини ўзгартириши мумкинми?” деган саволга “умид қилишини, бироқ ишончи комил эмаслигини” айтди.\nПентагон раҳбари АҚШ Россия кутилаётган сиёсатга қайтади, деб айтди. Картер Москва билан дипломатик ҳамкорликнинг баъзи масалаларида, жумладан Эрон ядро дастури бўйича музокараларда ютуқларга эришилганини таъкидлаб ўтди.\nЭштон Картер Германия, Эстония ва Бельгияга ташрифи давомида ҳамкасблари билан “Россия томонидан ташланаётган чақириқлар”ни муҳокама қилади.


КХДР пойтахтида 29 июнь куни мамлакат парламенти сессияси ўтказилади\n10:44 / 09.06.2016\nШимолий Корея Юқори халқ кенгаши (парламент) қарорига кўра, 29 июнь куни мамлакат пойтахти Пхеньянда парламент сессияси бўлиб ўтади. Корея Марказий телеграф агентлиги маълумотига кўра, мазкур йиғилиш кун тартиби эълон қилинмаган.\nКХДРнинг ушбу қонун чиқарувчи юқори органи 687 парламентарийдан ташкил топган. Мавжуд қонунга мувофиқ депутатлар ҳар йили икки марта йиғилишади. Бу йиғилишларда ёки янги қонун лойиҳаси кўриб чиқилади ва ёки янги тайинловлар амалга оширилади.\nНавбатдаги сессия Корея меҳнат партиясининг май съездидан сўнг амалга оширилмоқда. Ўшанда мамлакат иқтисодиётини ривожлантириш ҳамда ядро салоҳиятини ошириш масалалари кўриб чиқилган эди. Улар шунингдек, КХДРнинг беш йиллик иқтисодий тараққиётини юксалтириш масалаларига ҳам тўхталишган эди.


Миллий авиакомпания Москвага авиачипталар нархини сезиларли...\n06.07.2018 16:59 0 1525\nҚишги жадвалдан авиачипталарнинг нархларини арзонлаштириш мақсадида миллий авиакомпания бешта «Boeing-757» самолётида бизнес-класс ўриндиқларини эконом ўриндиқларга алмаштирмоқчи. Бу ҳақда «UzNews.uz» ўз манбаларига таяниб хабар бермоқда.\nХалқаро амалиётга асосан, кам бюджетли ташиш чораларини қўллаш орқали авиаташувчи чегирмаларни жорий қилади.\nШунингдек, айни дамда «Внуково» ва «Шереметьево» аэропортларига қатновни йўлга қўйиш масаласи кўриб чиқилмоқда. Бу самолётларга хизмат кўрсатиш тарифларини 60 фоизга арзонлашишини таъминлайди. Ҳозирда Москвага йўлга қўйилган парвозлар фақат «Домодедово» аэропорти билан амалга оширилади.\nБундан ташқари, Ўзбекистон аэропортларидан Россия шаҳарларига парвозларни кўпайтириш ва бу орқали ҳаво кемаларидан фойдаланиш коэффициентини 25 фоизга ошириш режалаштирилмоқда.\nМосква миллий авиакомпания


Дзюдочиларимиз Тошкент Гран-Присининг илк кунида учта медалга эга чиқишди - Darakchi\nДзюдочиларимиз Тошкент Гран-Присининг илк кунида учта медалга эга чиқишди\nСПОРТ 09.11.2018, 21:08\nПойтахтимизда дзюдо бўйича нуфузли Гран-При мусобақаси старт олди. Бугун ўтказилган баҳсларда уч нафар ҳамюртимиз совриндорлар қаторидан ўрин олди.\n-60 кг вазн тоифасида юртимиз шарафини ҳимоя қилган Диёрбек Ўрозбоев турнир давомида Эрон, Германия ва Мўғулистон вакилларини мағлубиятга учратиб, финалга йўл олди. Ҳал қилувчи жангда у бошқа бир мўғулистонлик спортчи Болдбаатар Ганбатга қарши баҳс олиб борди ва имкониятни бой бериб қўйди. Шу тариқа, ҳамюртимиз Тошкент Гран-Присининг кумуш медали билан кифояланди. Қайд этиш лозимки, ушбу нуфузли мусобақага айни пайтда Тошкентда бўлиб турган Халқаро ҳаваскор бокс ассоциацияси (AIBA) президенти Ғофур Раҳимов ҳам ташриф буюрди ва совриндорларни тақдирлаш маросимида иштирок этди.\nШунингдек, -66 кг вазн тоифасида баҳсларда қатнашган Сардор Нуриллаев финалга қадар Қирғизистон, Россия, Мўғулистон, Озарбайжон вакилларидан устун келди ва ҳал қилувчи баҳсга етиб борди. Олтин медаль учун кечган жангда ҳамюртимиз словениялик Адриан Комбокка қарши татамига чиқиб, мағлубиятга учради ва кумуш медалга сазовор бўлди.\nУшбу вазнда жангларда иштирок этган бошқа бир ҳамюртимиз Шаҳрам Аҳадов Исроил, Сербия вакилларини мағлубиятга учратди. Чорак финалда эса озарбайжонлик рақибга имкониятни бой бериб қўйди. Бронза медали учун жангларда у Мўғулистон ва Россия терма жамоаси вакилларидан устун келиб, Тошкент Гран-Приси совриндорига айланди.\nОдил Аҳмедов янги клубига қандай шартлар асосида ўтгани маълум бўлди\nСпорт мураббийи Ибодулла Раҳмонов 65 ёшида вафот этди.\nОдил Аҳмедов Шанхайни тарк этди


2 йил давомида 120 минг гектардан зиёд ер талон-тарож бўлган — Бош прокурор ўринбосари\n2 йил давомида 120 минг гектардан...\n09.06.2021 12:41 0 1503\n2 йил давомида 120 минг гектардан зиёд ер талон-тарож бўлган ёки ҳокимлар томонидан мақсадсиз бериб юборилган.\nБу ҳақда АОКАда ўтказилаётган матбуот анжуманида Бош прокурор ўринбосари Шавкатжон Раҳимов маълум қилди.\n«2 йилда прокурорларимиз томонидан 7500 дан ортиқ ерга оид қарорларни бекор қилишга оид протест киритилган. Маъмурий судлар томонидан ерга оид туман ҳокимларининг 2500 дан ортиқ қарори бекор қилинган. Ерга оид қонунчилик бўйича 588 нафар шахсга нисбатан жиноят иши қўзғатилиб, тергов ҳаракатлари олиб борилмоқда».\nАдлия вазири Русланбек Давлетовга кўра, «уйи сносга тушганлар, ҳарбийлар ва бошқа имтиёзли, ижтимоий ҳимояга муҳтож фуқароларга ер эмас, пул берилади. Яъни имтиёзлар монетизация қилинади, давлат субсидия беради».\nЖамият 09/09, 12:34\nЖамият 24/08, 10:28\nБўстон туманига яна аёл ҳоким тайинланди\nҲодиса 23/08, 18:55\nЮқоричирчиқда ҳоким машинаси 16 ёшли қизни уриб юборди. У вафот этган


“Саҳобаларнинг фазли борасида юз оят” туркумидан 13-оят | Кўкалдош\nHome Мақолалар “Саҳобаларнинг фазли борасида юз оят” туркумидан 13-оят\nМуаллиф: adminсана: 06.12.2018 Бўлим: Мақолалар, Тафсир, ЯнгиликларЎқилди: 113 марта\nАллоҳ ҳеч бир жонни тоқатидан ташқари нарсага таклиф қилмас. Фойдаси ҳам касбидан, зарари ҳам касбидан. Эй Роббимиз, агар унутсак ёки хато қилсак, (иқобга) тутмагин. Эй Роббимиз, биздан олдингиларга юклаганга ўхшаш оғирликни бизга юкламагин. Эй Роббимиз, бизга тоқатимз етмайдиган нарсани юкламагин. Бизни афв эт, мағфират қил ва раҳм эт. Сен ҳожамизсан. Бас, кофир қавмларга бизни ғолиб қил! (Бақара сураси 285-286 оятлар). \nУшбу ояти карима ва кейинги оят иккалови суранинг хулосасини мужассам қилган. Бу икки оятнинг ҳар бир сўзи улкан маънони англатади. Уларда ақида, иймон хусусиятлари, банданинг ўз Робби билан бўладиган ҳоли, фарз қилинган амалларга муносабат ва бошқалар келган.\nИбн Масъуд розияллоҳу анҳудан ривоят қилинади Расулуллоҳ соллаллоҳу алайҳи васаллам айтдилар: “Кимки, Бақара сурасининг охирги икки оятини тунда ўқиса, у иккиси унга кифоя бўлади”. \nАллоҳ таолонинг бутун мусулмон умматига таълим берганлигини юқоридаги икки оайти каримадан билиб оламиз. Илмлар ичида энг зарури ва усиз бошқа илмлар ҳам фоида бермайдиган илм – ақида илмидир. Аллоҳ шу илмни бандаларига Ўзи таълимини бермоқда. Бу таълимни саҳобаи киромлар Расулуллоҳ соллаллоҳу алайҳи васаллам орқали қабул қилиб олмоқдалар. Бу жуда катта, жуда улуғ шараф ҳисобланади.


“TECHDAY” — Халқаро робототехника кунига бағишланган тадбир\nЖорий йилнинг 7 февраль куни Инновацион ривожланиш вазирлиги ҳузуридаги Ёшлар академияси томонидан Тошкент шаҳридаги Турин Политехника университетида “TECHDAY” мавзусида семинар-тренинг ташкил этилди.\nТадбирни очиб берар экан, инновацион ривожланиш вазир ўринбосари Олимжон Тўйчиев мазкур сананинг тарихига назар солди.\n– Айнан 7 февраль санасида фантаст ёзувчи, олим Айзек Азимов робототехниканинг уч устунини ифодалади. Робот инсонга зарар етказмаслиги ёки ҳаракатсизлиги туфайли инсонга зарар етказилишига йўл қўймаслиги керак. Робот инсон томонидан берилган барча буйруқларга бўйсуниши керак, биринчи қонунга зид бўлган буйруқлар бундан мустасно. Робот ўзининг хавфсизлигига биринчи ва иккинчи қонунларга зид келмайдиган даражада ғамхўрлик қилиши керак, – деди О.Тўйчиев.\nБугунги кунда роботлар кундалик ҳаётда ҳам, барча соҳаларда ҳам одамларга ёрдам беради. О.Тўйчиев ўз навбатида ўз стартапларини ривожлантиришга ёшларни қизиқтириш, стартаплар орқали янги иш ўринларини яратиш, илмий ишларни жадаллаштиришга қаратилган чора-тадбирларни сифатли ишлаб чиқишда фаол иштирок этишни сўраб қолди.\nСтартаплар мамлакатдаги ички илмий салоҳиятни қўллаб-қувватлашда катта аҳамиятга эга. Улар кичик бизнес ва юқори технологиялар бозорини ривожлантиришда муҳим омил ҳисобланади.\nТадбирда, шунингдек, Инновацион ривожланиш вазирлиги ҳузурида ташкил этилган Ёшлар Академияси ҳақида сўз юритилди. Мазкур Ёшлар академиясига қўйилган вазифалар ижросини таъминлаш мақсадида мазкур тадбирда етук мутахассислар, олимлар, ёш тадқиқотчилар, ишлаб чиқариш ва хусусий сектор вакиллари таклиф этилди. Хусусан, семинарда Турин политехника университети ректори Ўктам Саломов ва проректори Жамшид Иноятхўжаев, NAPA EDU HUB IT академия асосчиси Умид Абдусатторов, COCA COLA Bottlers Uzbekistan Техник менежер ўринбосари Сунатилло Исломов, БМТ ТД Ёшлар тадбиркорлигини ривожлантириш бўйича лойиҳа раҳбари Усмон Раҳимжонов, ʼʼЎзавтосаноатʼʼ АЖ бошқаруви раисининг ахборот технологиялар бўйича маслаҳатчиси Санжарбек Носирбеков, "Мангано Роботикс" компанияси илмий ходими Жасур Холхўжаев сўзга чиқди.\nТадбирдан кўзланган асосий мақсад – белгилаб берилган топшириқларни бажаришга қаратилган ёш тадбиркорларнинг стартап лойиҳаларини қўллаб-қувватлаш, уларга ғоялар генератори ҳамда аксселератор тизими ҳақида тушунча бериш ва уларнинг ижтимоий фаоллигини оширишдан иборат.


Энди Президентнинг яқинлари миллий компанияларда юқори лавозимларда ишламайди – ҚР адлия вазири\n18 Апрель 13:13\nNUR-SULTAN. Kazinform – Президентнинг акаси, опаси ва фарзандлари миллий компанияларда раҳбар лавозимларига ишга жойлаштирилмайди. Бу ҳақда Қозоғистон адлия вазири Қанат Мусин маълум қилди, дея хабар беради Kazinform мухбири.\n«Президент Қасим-Жомарт Тоқаев ўзининг сўнгги Мурожаатномасида Президентнинг яқинларининг ишга жойлашиши масаласига алоҳида урғу берган эди. Қасим-Жомарт Тоқаев инсон ва фуқаро ҳуқуқ ва эркинликларининг кафолати эканини ҳисобга олиб, президентнинг яқин қариндошларига давлат ва квазидавлат тузилмаларида раҳбарлик лавозимларини эгаллашни конституциявий равишда тақиқлашни таклиф қилди», — деди вазир.\nШу билан бирга, у қонунга мувофиқ кимлар Президентнинг яқин қариндоши эканлиги ва улар қандай лавозимларни эгаллаши мумкин эмаслиги масалаларига ҳам батафсил тўхталиб ўтди.\n«Қонунга кўра, яқин қариндошлар деганда ота-оналар, болалар, фарзандликка олувчилар, фарзандликка олинганлар, бир ота-онадан ёки бошқа-бошқа ота-онадан туғилган ака-ука ва опа-сингиллар, бобо-бувилар ва набиралар киради. Бундан ташқари, коррупцияга қарши қонунчиликда қуда томонга, яъни эр-хотиннинг яқин қариндошларига нисбатан ҳам чекловлар қўйилган. Ўз навбатида, Президент қарори билан вазирлар, уларнинг ўринбосарлари, ҳокимлар, давлат бошқаруви органлари раҳбарлари ва бошқаларни ўз ичига олган сиёсий ва маъмурий давлат хизматчилари лавозимларининг реестри белгиланди», — деди Қанат Мусин.\nУнга кўра, квазидавлат секторига давлат иштирокчиси бўлган ташкилотлар киради.\n«Шундай қилиб, қонунчилик даражасида тегишли тақиқлар белгиланса, масалан, Президентнинг укаси, опаси ва фарзандлари «Самруқ-Қазна» ёки «Байтерек» каби миллий компанияларда раҳбарлик лавозимларида ишлай олмайди», — деди у.\n#Конституция #Қонун лойихаси #Янги Қозоғистон\nҚозоғистонда давлат хизматларининг 93 фоизи онлайн режимда тақдим этилади\nИталияда кучли қурғоқчилик туфайли фавқулодда ҳолат эълон қилинди\nҚозоғистоннинг биринчи ракеткаси Уимблдон турнирини ғалаба билан бошлади


Тошкентда коронавирусга тест топшириш марказлари сони...\n13.07.2020 14:21 0 2233\nКоронавирусга тест топширишга навбатлар кўпайиб кетган.\nТошкент шаҳри санитария-эпидемиологик осойишталик маркази бош шифокори ўринбосари Бобур Қурбоновнинг бугун, 13 июль куни АОКА ҳузуридаги штабда ўтказилган брифингда маълум қилишича, пойтахтда тест олувчи марказлар сони оширилган.\n«Илгари Тошкент шаҳрида 5 та пунктда аҳоли коронавирусга тест топшириш мумкин эди. Энди 6 та нодавлат ташкилотга тест олишга рухсат берилди. Тошкент шаҳар санитария-осойишталик марказлари ҳам системаларини қабул қилиш марказлари сони 10 тага етказилди», — деди у.\nкоронавирус тест топшириш Бобур Қурбонов\nКоронавирус бугун, 20:00\nКоронавирус бугун, 18:06


Меҳмондўстлик 56 — Dilkashradio.com\nАссалому алайкум хурматли эшттиришимизнинг доймий мухлислар. Азиз тингловчилар сизлар билан радио орқали учрашиб турганимиздан бағоят хурсандмиз. Азиз тингловчи агар бошқа миллат кишиларидан ўзбек халқи бошқалардан нимаси билан ажралиб туради деган савол берсангиз ишонамизки кўпчилиги мехмондўстлиги билан деган жавобни беришади. Хаммамиз ҳам шу жумладан бошқа миллат вакиллари хам меҳмондўст бўлишга интиламиз, чунки бу Худонинг иродасидир.\nАгар Мўқаддас китобнинг Биринчи Бутрус тўртинчи боб тўққизинчи оятини ўқиб кўрсангиз шундай ёзилган оятни кўришингиз мумкин: “Ўзаро зорланмай меҳмондўстлик қилинглар”. Зорланиш севгининг ўсишига, кўпайишига ёрдам бермайди; аксинча, норозиликка ва умидсизликка олиб келади. Зорланишнинг акси эса – бу хурсандчилик. Мен шахсан шундай нарсани гувохи бўлганман. Айрим дўстларимизни уйига борсангиз, ё хотини ёки эрининг нимагадир келган мехмондан норозилигини кўришингиз мумкин.\nАлбатта бундай пайтларда мехмон хам бироз ўзини ноқулай хис этиши мумкин. Агар шундай воқеаларга дуч келсангиз шундай оилалар учун худованддан ибодат орқали сўранг. Отамиз уларга хам мехмонларга бўлган муносабатни ўргатсин. Юқорида айтиб ўтганимиздек ибодат орқали орадан бир неча йиллар ўтиб шундай оилаларнинг яхши тарафга ўзгарганини ўз кўзим билан кўрганман. Бошқаларга нисбатан меҳмондўст бўлиш бу ўзини ва вақтини қурбон қилишнинг усулларидан биридир, Худо эса “рози бўлиб берувчини севади”. Шунинг учун, келинглар, меҳмонларни кутиб олганимизда Худодан қувонч руҳини беришини сўрайлик.\nМеҳмондорчилик ташвишлари бизни онсон ғазаблантириши мумкин. айниқса кўпчиликка нисбатан мезбон бўлиб уларни кутиб олиш анча қийинчилик туғдириши мумкин. Хатто оилада баъзи бир тушунмовчиликларни хам келтириб чиқариши мумкин. Шунинг учун бундай вазиятларда ўзингизга кўпироқ ёрдамчиларни ёнлашингиз тўғрироқ бўларди деб маслахат берардик. Кўпчиликка нисбатан мезбонлик қилиш биринчидан қимматга тушиши мумкин ва кўпинча шу орқали оилада бир бирини тушунмаслик келиб чиқиши мумкин. Шунинг учун азиз тингловчилар, биродарлар орасидаги мехмондорчиликни тўғри қабўл қилишга ўрганишимиз керак. Бир дўстим айтиб берган эди.\nбир нечта биродарлар ўзаро гап ўйнашади. Шу биродарлар орасида хар хил тоифадаги инсонлар хам бўлишган. Кимдир ўзига тўқ оила бўлса, кимдир сал ундан кўра оддийроқ оила. Дўстимизнинг айтишига қараганда орадан бироз вақт ўтиб, гап хам ким ошди мусобақасига айланиб кетган экан. Кимдир икки хил овқат билан дўстларини сийласа бошқаси бешта овқат таёрлар экан. Охир оқибат биродарларнинг орасида келишмовчиликкача боришган экан. Бу осмондан олинган гаплар эмас. Биродарларимиз орасида бўлиб ўтган воқеа. Азизлар мехмондорчилик бу ким ошди савдоси эмас, аксинча ким биландир бир пиёла чой устида мазза қилиб сухбат қуришдир. Яна ким билади диесиз. Хамманинг ихтиёри ўз қулида. Шунинг билан эшттиришимиз ўз нихоясига етди хайр омон бўлинглар.


Россиянинг “Йил автомобили” аниқланди » Скачать музыку бесплатно новинки музыки 2016-2017\nРоссиянинг “Йил автомобили” аниқланди\nКомментариев: 0 Просмотров: 306 Дата: 24-04-2016, 12:21 Москвада “Россиянинг йил автомобили” нуфузли танлови бўлиб ўтди. “Энг таниқли Хитой бренди”, “Оммавий сегментдаги севимли бренд”, “Премиум сегментидаги севимли марка” номинациялари бўйича ғолиблар аниқланди. Рус «Лада»си қўшимча сегментдаги “Йил янгилиги” номинациясида биринчи ўринни олди. Ғарбий Германиянинг BMW, Audi ва Mercedes-Benz маркалари “Премиум сегментдаги севимли марка” деб топилди. Ундан кейинги ўринларни Toyota ва Ford банд қилган. “Оммавий сегментдаги севимли марка” номига Hyundai сазовор бўлди. Ундан сўнг эса Skoda. Аниқланишига кўра, “Энг таниқли Хитой бренди” — Lifan. Хитой таниқли брендлари кейинги ўринларни ҳам банд қилган — Geely ва Chery. Танлов ҳайъатининг барча аъзолари Lada Vesta хэтчбекини ижобий баҳолади. - деб хабар бермоқда Carzone.uz нашри.


Ҳиндистонда эмизикли бола шифокорлар эски пулларни қабул қилишдан бош тортгани сабабли вафот этди\n08:56 / 15.11.2016\nҲиндистондаги яқинда амалга оширилган пул ислоҳоти яна бир қурбонга олиб келди. Гап шундаки, Ҳиндистонда ўтган ҳафтада пул ислоҳоти ўтказилиб, унга кўра 500 ва 1000 рупийлик қоғоз пуллар муомаладан чиқарилиши эълон қилинганди.\nШу сабабли эмизикли бола шифокорлар унинг ота-онасидан хизмат ҳақи сифатида эски пулларни олишдан бош тортгани сабабли вафот этди. Бу ҳақда The Independent нашри хабар бермоқда.\nНашр маълумотларига кўра, воқеа Мумбайда юз берган. Касал болакайнинг ота-онаси шифокорларга ёрдам билан мурожаат қилганда, улар даволашга ҳақ сифатида 6 минг рупий тўлашни сўрашган.\nБоланинг ота-онаси бу ҳақни 500 рупийлик қоғоз пулларда тўламоқчи бўлганда, шифокорлар пуллар муомаладан чиқарилгани сабабли уларни олишдан бош тортганлар. Шундан кейин ота-она боласини бошқа шифохонага олиб кетишга мажбур бўлган, бироқ болакай йўлда вафот этган. Ҳозирда полиция ушбу воқеани тергов қилмоқда.\nҲиндистон ҳукумати 8 ноябрдан 500 ва 1000 рупийлик қоғоз пуллар муомаладан чиқарилишини маълум қилганди. Ҳукумат шу тариқа мамлакатдаги коррупцияга чек қўйишга ва муомаладан катта миқдордаги қалбаки пулларни чиқариб юборишга интилмоқда. Таъкидланишича, тақиқланган пуллардаги 250 минг рупийгача бўлган пулни ҳеч қандай саволларсиз муомаладаги пулларга алмаштириб олиш мумкин, бироқ бундан катта миқдордаги пулларнинг келиб чиқилиши текширилади. Агар даромад билан тавофут аниқланадиган бўлса, пуллар эгаси тегишли солиққа ва жаримага тортилади.\nБундан аввалроқ ўз турмуш ўртоғини даволатиш учун ўзига тегишли ер майдонини сотган ҳинд аёли пул ислоҳоти сабабли ўзининг жонига қасд қилганди. Аёл ерни 5,6 миллион рупийга сотган, эрини даволатишга эса бор-йўғи 300 минг рупий кетган. Ўзидаги пулларни 500 ва 1000 рупийда сақлаган аёл ҳукуматнинг бу қароридан кейин эсанкираб қолиб, ўз жонига қасд қилганди.\nҲиндистон шифокорлар пул ислоҳоти эмизикли бола


Муаллиф Нашриёт Tuesday 08th October 2019 Tuesday 15th October 2019\n«Ҳадис ва Ҳаёт» тўплами Шайх Муҳаммад Содиқ Муҳаммад Юсуф ҳазратларининг шоҳ асарларидан биридир. Шунинг учун ҳам бу китоб бошқа тилларга таржима қилинмоқда. Жумладан, тўпламнинг бир неча жузлари рус тилига таржима қилинган эди. Энди ушбу хайрли амал давом этиб, тўплам қорақалпоқ тилига ҳам таржима қилинмоқда. Бугун китобнинг 1-жузини эътиборингизга ҳавола қилишдан мамнунмиз.\nЭслатиб ўтамиз: яқинда Шайх Муҳаммад Содиқ Муҳаммад Юсуф раҳимаҳуллоҳнинг «Иймон» номли китоблари ҳам қорақалпоқ тилида нашр қилинган эди. Иккала китобнинг ҳам таржимони Шамсуддин Баҳоуддинов бўлди.\nНоми: Ҳәдис ҳәм турмыс. 1-том. Кирисиў.\nНархи: 16500 сўм\n11. www.kitoblardunyosi.uz вебсаҳифаси орқали онлайн харид қилишингиз мумки


Улуғбек Раҳматуллаевга дуэтдоши 5 савол билан мурожаат этди - Darakchi\nШОУ-БИЗНЕС 14.05.2018, 12:22\nТеги: Улуғбек Раҳматуллаев\n— Клип суратга олиш керакми ёки йўқ деган иккиланиш бўлгани йўқ. Лекин мухлислар кўпроқ “Қирмизи олма” қўшиғимга қизиқишгани сабаб биринчи унга клип суратга олгандим. Шунинг учун ишимиз бироз чўзилди. Лекин асосийси, бугун қўшиғимизнинг клипи бор. Мухлисларга маъқул келди, асосийси ҳам шу.\n— Ҳақиқатдан ҳам биринчи ҳамкорлигимиз кутилгандан ҳам яхши натижа берганди. У пайтда мусиқий телеканаллар кам бўлса-да, унинг тингловчилари жуда кўп эди. “Мени сев” ҳақида эса ҳозирча бир нима деёлмайман. Талаб бор, тинглашяпти. Бу ҳам натижа!\n“Ўзбекконцерт” Давлат муассасаси ўзининг сайтида расмий билдиришнома эълон қилди... Унда, Ўзбекистонда хизмат кўрсатган артист Улуғбек Раҳматуллаевнинг лицензияси тугатилганлиги баён этилган. “Лицензиат Улуғбек Рахматуллаев билан тузилган...\n"Қиз фарзанд кўриш истагим ҳам амалга ошади..."\nЎзбекистонда хизмат кўрсатган артистлар Улуғбек Раҳматуллаев ва Зиёда Қобиловалар жуда кўп дуэт куйлашган. Табиийки, ҳамкорлик даврида турли саволлар ҳам туғилади. Англаганингиздек, икки ижодкорнинг ўзаро кичик...\nРаҳматуллаев алвон лолалар ичра... (фото)\nЎзбекистонда хизмат кўрсатган артист Улуғбек Раҳматуллаев янги қўшиғи — “Алвон лолалар”га клип суратга олмоқда... Янги концерт дастурида ижро этган, кейинчалик мухлислари қалбидан жой олган мазкур...


16:00 / 28.04.2017 2463 pdf Ўқиш режими + -\nМуҳаммад алайҳиссалом Пайғамбар бўлиб келганларидан кейин, Ислом таълимотлари туфайли олам худди об-ҳаво ўзгаргандек бутунлай ўзгариб кетди. Инсоният қурғоқчилик, куз, иссиқ шамол ва қисир бир фаслдан баҳор, гуллар, дарахтлари остидан анҳорлар оқиб турган боғлар фаслига ўтди. Одамларнинг табиатлари ҳам ўзгарди. Қалблар Роббиининг нури ила мунаввар бўлди. Аллоҳга юзланиш умумий бўлди. Инсон ўзи аввал билмаган янги таъм, татиб кўрмаган завқ ва олдин билмаган ҳузурни топди.\nБўшаб, совиб ва қуриб қолган қалблар иймон ҳарорати ва меҳр қуввати ила жонланди. Ақллар янги нур ила нурланди. Қалблар янги ҳузур ила ҳузурланди. Инсоният гуруҳ-гуруҳ бўлиб чиқиб янги йўлни, ўзининг янги мақомини излай бошлади. Қай бир халқни ёки юртни кўрсанг мазкур соҳада мусобақа қилаётган бўлди. Араблару ажамлар, Мисру Шом, Туркистону Эрон, Ироқу Хуросон, Шимолий Африқою Андалус, Ҳиндистону Жазоир барча-барчаси олий муҳаббат ва самовий файздан сармаст бўлдилар. Олий мақсаднинг ошиқлари бўлдилар.\nҲа, инсоният асрлар бўйи давом этган қаттиқ уйқудан кўз очиб, уйғониб ўзига келган эди. У энди авваллари қўлдан чиқарган имкониятларни ҳам қайтариб олишга уринар эди. Оламнинг барча томонлари мухлислар, мужоҳидлар, муслиҳлар, мураббийлар, орифлар ва роббоний даъватчиларга тўлди. Улар Аллоҳнинг халқи учун куйиб ёндилар. Инсоният хайри учун бору будларини ва жонларини тутдилар. Улар фаришталарнинг ҳасадини келтирадиган кишилар эдилар. Улар совуқ қалбларда ишқи илоҳий оловини ёқдилар. Илоҳий муҳаббат шуъласини покладилар. Илмлар, адаблар, ҳикматлар ва маърифатлар анҳорларини отилтирдилар. Илму ирфон ва иймону ҳанон булоқларининг кўзини очдилар. Одамлар кўнглида зулм, жабр, душманлик ва кўролмасликка қарши қаҳру ғазаб уйғотдилар. Хорланган халқларга тенглик ҳақида дарслар ўтдилар. Эътибордан четда қолган, ҳаёт четига улоқтирилганни меҳру муҳаббатга тўла бағирларига босдилар. Дунёнинг қай бурчагига борсанг уларнинг меҳнати самарасини кўрасан.\nСен уларнинг қилган ишининг сонига эмас, сифатига назар сол. Уларнинг фикрларининг олижаноблигига ва юқори уфқларда қанот қоқишига қара. Уларнинг ҳассос сезгиларига, латиф ва рақиқ руҳларига, ўткир зеҳнларига ва соғлом табиатларига назар сол. Уларнинг нафслари ва руҳлари халойиққа меҳр-шафқат ўти алангаси ила ёнар эди. Улар халойиққа фойдали бўлган нарсаларга ҳарис эдилар. Улар одамларни қутқазиш, улардан балоларни даф қилиш учун ўзларини бало-офатларга урар эдилар. Уларнинг ҳокимлар ва волийлари масъулиятни ҳис қилар, кечалари тиним билмай халқ хизматида бўлар эдилар. Халқ эса улар билан жипслашган ва уларга итоат қилган эди.\nШунингдек, уларнинг ибодатлари, зоҳидликлари ва дуо қилишдаги ҳолатлари, ахлоқларининг олиймақомлиги, ўзларига қарши бўлса ҳам ҳақ шаҳодат беришлари, кичикларга ва заифларга меҳрлари, дўстлар ва оғайниларга муҳаббатлари, душманларга бўлган карамлари, афвлари ҳақидаги хабарларни ўқиб кўр. Ана ўшанда шоирлару адиблар хаёли ҳам аввалги мусулмонлар эришган олий чўққиларга ета олмаслигини кўрасан. Бу ҳақдаги хабарлар дўсту душман бирдек кўрган, гувоҳ бўлган воқеъликдаги улкан ҳақиқат бўлмаганида, тарихнинг ишончли гувоҳлиги бўлмаганида афсона деб ўйлаш мумкин эди.\nАлбатта, ушбу буюк инқилоб Муҳаммад алайҳиссаломнинг мўъжизаларидан бир мўъжизадир. У зот қолдирган излардан бир издир. Барча замонлар ва маконларни қамраб олган илоҳий раҳматнинг файзидир.\nУлуғ Аллоҳ тўғри айтади:\n«Биз сени оламларга раҳмат қилиб юбордик».\n1. Пайғамбар алайҳиссаломнинг туғилишлари–Фил йили, 12-Робийъул Аввал.\n2. Пайғамбар алайҳиссаломнинг оналари билан Мадинага боришлари ва оналарининг вафоти — туғилганларининг олтинчи йили.\n3. Пайғамбар алайҳиссаломнинг боболари Абдулмуттолибнинг вафоти ва у зот амакилари Абу Толибнинг кафолатига ўтишлари — туғилганларининг саккизинчи йили.\n4. Пайғамбар алайҳиссаломнинг амакилари Абу Толиб билан Шом сафарига чиқишлари–туғилганларининг ўн иккинчи йили.\n5. Пайғамбар алайҳиссаломнинг Фижор урушида ҳозир бўлишлари–туғилганларининг ўн тўртинчи йили.\n6. Пайғамбар алайҳиссаломнинг Фузул шартномасида ҳозир бўлишлари–туғилганларининг йигирманчи йили.\n7. Пайғамбар алайҳиссаломнинг Хадийжанинг ғуломи Майсара билан тижоратга чиқишлари–туғилганларининг йигирма бешинчи йили.\n8. Пайғамбар алайҳиссаломнинг Хадийжа бинти Хувайлид розияллоҳу анҳога уйланишлари–туғилганларининг йигирма бешинчи йили.\n9. Пайғамбар алайҳиссаломнинг Каъбани қайта қуришда иштирок этишлари–туғилганларининг ўттиз бешинчи йили.\n10. Пайғамбар алайҳиссаломга ваҳий туши¬шининг бошланиши–туғилганларининг қирқинчи йили–пайғамбарликнинг биринчи йили.\n11. Ҳабашистонга биринчи ҳижрат–пайғамбарликнинг бешинчи йили.\n12. Ҳабашистонга иккинчи ҳижрат–пайғамбарликнинг олтинчи йили.\n13. Қамал саҳифаси–пайғамбарликнинг еттинчи йили.\n14. Қамал саҳифасининг бекор қилиниши–пайғамбарликнинг тўққизинчи йили.\n14. Абу Толибнинг вафоти–пайғамбарликнинг ўнинчи йили.\n15. Хадийжа розияллоҳу анҳонинг вафоти–пайғамбарликнинг ўнинчи йили.\n16. Пайғамбар алайҳиссаломнинг Савда бинти Замъа розияллоҳу анҳога уйланишлари–пайғамбарликнинг ўнинчи йили.\n17. Қурайшнинг Пайғамбар алайҳиссаломга озорининг шиддатланиши–пайғамбарликнинг ўнинчи йили.\n18. Пайғамбар алайҳиссаломнинг Тоифга чиқишлари–пайғамбарликнинг ўнинчи йили.\n19. Пайғамбар алайҳиссаломнинг ўзларини қабилаларга таништиришлари–пайғамбарликнинг ўнинчи йили.\n20. Оиша розияллоҳу анҳога ақди никоҳ қилишлари–пайғамбарликнинг ўн биринчи йили.\n21. Исро ва Меърож–пайғамбарликнинг ўн иккинчи йили.\n22. Намознинг фарз бўлиши–пайғамбарликнинг ўн иккинчи йили.\n23. Ансорлар билан танишув–пайғамбарликнинг ўн иккинчи йили, зулҳижжа ойи.\n24. Биринчи Ақоба байъати–пайғамбарликнинг ўн иккинчи йили, зулҳижжа ойи.\n25. Мисъаб ибн Умайр розияллоҳу анҳунинг Мадинага юборилиши–пайғамбарликнинг ўн иккинчи йили.\n26. Иккинчи Ақоба байъати–пайғамбарликнинг ўн учинчи йили.\n27. Пайғамбар алайҳиссаломнинг Мадинага ҳижратлари–пайғамбарликнинг ўн тўртинчи йили, сафар ойи, биринчи ҳижрий сана.\n27. Масжиди Набавийни қуриш–биринчи ҳижрий сана, сафар ойи.\n28. Азонни жорий қилиниши–биринчи ҳижрий сана.\n29. Мусулмонларни биродарлаштириш–биринчи ҳижрий сана, жумадул ула ойи.\n30. Урушга изн берилиши–биринчи ҳижрий сана.\n31. Пайғамбар алайҳиссаломнинг Оиша розияллоҳу анҳога уйланишлари–биринчи ҳижрий сана, шаввол ойи.\n32. Қибланинг ўзгартирилиши–иккинчи ҳижрий сана, ражаб ойи.\n33. Рўза ва закотнинг фарз қилиниши–иккинчи ҳижрий сана, шаъбон ойи.\n34. Бадр ғазоти–иккинчи ҳижрий сана, 12-рамазон.\n35. Пайғамбар алайҳиссаломнинг қизлари Руқайя розияллоҳу анҳонинг вафотлари–иккинчи ҳижрий сана, рамазон ойи.\n36. Ҳазрати Али ва Фотималарнинг никоҳлари–иккинчи ҳижрий сана.\n37. Бану Қайниқоъ уруши–иккинчи ҳижрий сана, шаввол ойи.\n38. Сувайқ уруши–иккинчи ҳижрий сана, шаввол ойи.\n39. Пайғамбар алайҳиссаломнинг Ҳафса розияллоҳу анҳога уйланишлари–учинчи ҳижрий сана, рамазон ойи.\n40. Пайғамбар алайҳиссаломнинг Зайнаб бинти Хузайма розияллоҳу анҳога уйланишлари–учинчи ҳижрий сана, 14-шаввол.\n41. Уҳуд уруши–учинчи ҳижрий сана, 15-шаввол.\n42. Хамрнинг ҳаром қилиниши–тўртинчи ҳижрий сана, шаъбон ойи.\n43. Пайғамбар алайҳиссаломнинг Умму Салама розияллоҳу анҳога уйланишлари–тўртинчи ҳижрий сана, шаввол ойи.\n44. Давматул жандал ғазоти–бешинчи ҳижрий сана, робийъул аввал ойи.\n45. Бани Мусталиқ ғазоти–бешинчи ҳижрий сана, шаъбон ойи.\n46. Ифк ҳодисаси–бешинчи ҳижрий сана, шаъбон ойи.\n47. Пайғамбар алайҳиссаломнинг Зайнаб бинти Жаҳш розияллоҳу анҳога уйланишлари–бешинчи ҳижрий сана, зулқаъда ойи.\n48. Пайғамбар алайҳиссаломнинг Жувайрия бинти Ҳорис розияллоҳу анҳога уйланишлари–бешинчи ҳижрий сана, шаъбон ойи.\n49. Хандақ уруши–бешинчи ҳижрий сана, шаввол ойи.\n50. Бани Қурайза ғазоти–бешинчи ҳижрий сана, зулқаъда ойи.\n51. Ҳудайбия сулҳи–олтинчи ҳижрий сана, зулқаъда ойи.\n52. Пайғамбар алайҳиссаломнинг подшоҳларга мактуб юборишлари–еттинчи ҳижрий сана, муҳаррам ойи.\n53. Хайбар уруши–еттинчи ҳижрий сана, сафар ойи.\n54. Пайғамбар алайҳиссаломнинг София бинти Ҳуяай розияллоҳу анҳога уйланишлари–еттинчи ҳижрий сана.\n55. Пайғамбар алайҳиссаломнинг Умму Ҳабиба бинти Абу Суфён розияллоҳу анҳога уйланишлари–еттинчи ҳижрий сана.\n56. Зотур Риқоъ ғазоти–еттинчи ҳижрий сана.\n57. Қазо умраси–еттинчи ҳижрий сана, зулқаъда ойи.\n58. Пайғамбар алайҳиссаломнинг Маймуна бинти Ҳорис розияллоҳу анҳога уйланишлари–еттинчи ҳижрий сана, зулқаъда ойининг охири.\n59. Пайғамбар алайҳиссаломнинг қизлари Зайнаб розияллоҳу анҳонинг вафотлари–саккизинчи ҳижрий сана, муҳаррам ойи.\n60. Муъта ғазоти–саккизинчи ҳижрий сана, жумадул ула ойи.\n61. Макканинг фатҳ қилиниши–саккизинчи ҳижрий сана, рамазон ойи.\n62. Хамр ва ўлимтик сотиш ва Мутъа никоҳини ҳаром қилиниши–саккизинчи ҳижрий сана, рамазон ойи.\n63. Ҳунайн ғазоти–саккизинчи ҳижрий сана, рамазон ойи.\n64. Тоиф ғазоти–саккизинчи ҳижрий сана, шаввол ойи.\n65. Жаърона умраси–саккизинчи ҳижрий сана, зулқаъда ойи.\n66. Пайғамбар алайҳиссаломнинг ўғиллари Иброҳимнинг туғилиши–саккизинчи ҳижрий сана, зулҳижжа ойи.\n67. Вакиллар келиши йили–тўққизинчи ҳижрий сана.\n68. Нажоший розияллоҳу анҳунинг вафоти–тўққизинчи ҳижрий сана, ражаб ойи.\n70. Умму Кулсум розияллоҳу анҳонинг вафотлари–тўққизинчи ҳижрий сана, шаъбон ойи.\n71. Рибонинг ҳаром қилиниши–тўққизинчи ҳижрий сана.\n72. Абу Бакр розияллоҳу анҳунинг одамлар билан ҳаж қилиши–тўққизинчи ҳижрий сана, зулҳижжа ойи.\n73. Пайғамбар алайҳиссаломнинг ўғиллари Иброҳимнинг вафоти–ўнинчи ҳижрий сана, робийъул Аввал ойи.\n74. Видолашув ҳажи–ўнинчи ҳижрий сана, зулҳижжа ойи.\n75. Пайғамбар алайҳиссаломнинг вафотлари –ўн биринчи ҳижрий сана, иккинчи робийъул аввал.\n15:57 / 28.04.2017 17339\n389 12:03 / 30 май\n672 13:01 / 08 май\n384. Умму Салама розияллоҳу анҳодан ривоят қилинади.Абу Салама ўлганида .Ғариб ғурбатда ўлди. Унга бир йиғлайки, гап бўлиб юрсин,, дедим. Унга йиғлашга тайёрланиб давоми...\n579 14:06 / 10 июль\n2769 12:00 / 23.04.2019


ғалаба - Parstoday\nТрамп: сайловларда фирибгарлик бўлмаганида, ютқазмайман\nоктябр 27, 2020 12:26\nАҚШ президенти фақат сайловларда кенг фирибгарликлар ва сохтакорликлар бўлгани тақдирда ютқазиши мумкинлиги айтди.\nоктябр 25, 2020 15:27\nАҚШ президенти сўровлар натижаларига қарамай, ўзини президентлик сайловларда ғолиб деб эълон қилди.\nоктябр 21, 2020 14:41\nЭрон президенти қурол эмбаргосининг тугатилишини ақл ва мантиқ ҳақиқатини безорилик устидан ғалабаси бўлди дея айтди.\nҲасан Руҳоний Эмомали Раҳмоннинг Тожикистон президенти этиб қайта сайланиши билан табриклади\nоктябр 13, 2020 11:18\nЭрон ислом республикаси президенти Ҳасан Руҳоний Эмомали Раҳмоннинг Тожикистон президентлик сайловларида ғалаба қозонгани биан табриклади.\nШавкат Мирзиёев Тожикистон президентини сайловда қозонган ғалабаси билан табриклади\nоктябр 12, 2020 13:33\nЎзбекистон президенти Шавкат Мирзиёев Тожикистон президенти Эмомали Раҳмон билан телефон орқали мулоқотида Тожикистон етакчисини куни кеча бўлиб ўтган президент сайловидаги ишончли ғалабаси билан табриклади.\nоктябр 12, 2020 13:21\nТожикистонда президент сайловларида яна Эмомали Раҳмон ғолиб бўлди\nоктябр 12, 2020 11:04\nТожикистонда президент сайловларида яна Эмомали Раҳмон ғолиб бўлди. Бу навбат сайловчиларнинг 90,92 фоизи унга овоз берди.\nсентябр 30, 2020 15:57\nЎзбекистоннинг Пахтакор футбол жамоасининг юлдузи жамоанинг Эроннинг Персеполис футбол жамоасига қарши ўйини арафасида Персеполисни Осиёда таниқли жамоа ва бу жамоага қарши ўйинда ғалабага эришиш қийин эканлигини таъкидлади.\nОЧЛ: Персеполис жамоаси Ал-Асад жамоасини мағлуб этди. Энди Ўзбекистоннинг Пахтакор жамоаси билан беллашади\nсентябр 28, 2020 14:27\nЭроннинг Персеполис футбол жамоаси Қатарнинг Ал-Асад жамоасини мағлубиятга учратиб, Осиё чемпионлар лигасининг чорак финалига йўл олди.\nсентябр 26, 2020 16:30\nАҚШ президенти келаси президентлик сайловрда сохтакорлик ҳолатлари қайд этиланида ва ё сайлов қонулари бузилганида ҳукуматни алмаштирмайдигани ва ўз постидан воз кечмайдигани билан таҳдид қилди.


Ўзбекистонликларнинг Тошкентдаги жамоат транспорти учун жорий этилган транспорт карталарига нисбатан билдирилган 20 та эътирози Ўзбекистон янгиликлари\nЎзбекистонликларнинг Тошкентдаги жамоат транспорти учун жорий этилган транспорт карталарига нисбатан билдирилган 20 та эътирози\nЎзбекистон, Тошкент – Batafsil.uz. Тошкентда 1 январдан бошлаб жамоат транспорти учун нақд пул қабул қилинмайди, фақат транспорт карталаридан фойдаланилади. Facebookдаги “Истеъмолчи.уз” гуруҳи маъмурлари ўзбекистонликларнинг транспорт карталарига нисбатан билдирилган 20 та эътирозини тўплашган.\nКарталарда носоз чиплар кўп. Йўловчилар карталарнинг ишламаслигидан шикоят қилишмоқда;\nМамлакатимизда интернет билан катта муаммо бор. Сигнал йўқолиб, терминаллар ишламаслиги оқибатида одамлар йўл кира ҳаққини тўлай олишмаган;\nИкки ёки ундан ортиқ кишига бирданига пул тўлашнинг имкони йўқ. Агар икки киши учун тўламоқчи бўлсангиз, 6 дақиқа кутиш керак;\nБир марта автобусга чиқсангиз ҳам айрим пайтлар 2-3 маротаба кира ҳаққи ечилади, ҳимоя ишламайди;\nТизим йўлга қўйилмаган, кўпинча терминал ишламай қолади.\nОйига 1-3 маротаба саёҳат қиладиганлар ҳам карта олиб, уни ҳар куни ўзлари билан бирга олиб юришларига тўғри келади. Мабодо уйда қолдирсаларчи?\nБор-йўғи 1-2 марта транспортдан фойдаланадиган пойтахт меҳмонлари ҳам карта олишлари керак бўлади;\nКарта сотиб олиш учун автобус орқасидан бориш керак. Ҳар-бир бекатда ҳам карта сотадиган нуқталар йўқ. Уни сотиб олиш учун қайсидир бекатгача пиёда боришга тўғри келади. Бу масофа 2 километр ҳам бўлиши мумкин;\nКартани тўлдириш билан боғлиқ муаммолар аллақачон бошланган. Гоҳида уни тўлдириш учун қурилма йўқ, гоҳида эса дўкон ёпиқ бўлади (улар соат 17-18ларда ёпилади);\nСМС-хабаномалар пуллик. Ҳар-бири 84 сўмни ташкил қилади. Нега банклардагидек бир ойда 1000 сўм қилиш мумкин эмас?\nИлова ишлаймайди, @mintrans_attobot боти ҳар-доим ҳам жавоб бермайди;\nТўғри ташкил этилмаган йўналишлар ва қамровнинг камлиги туфайли бир транспортдан иккинчисига ўтишга тўғри келади. Йўловчи бир транспортдан иккинчисига тез-тез ўтиб туриши учун шаҳар йўналишлари шу тарзда ташкил этилган ва қисқартирилган;\nМабодо карта бузилиб қоладиган бўлса, пуллар унда қолиб кетади. Карта телефонга боғланмаган бўлса, пулларни ўтказишда жиддий муаммолар юзага келади;\nКартада пул тугаганлиги автобусда аниқ бўлиб қолса, бу вазият мутлақо ечимга эга эмас;\nКартага пул ўтказилсаю, картада кўринмаса. Бу автобусга чиққандан кейин аён бўлса нима қилиш керак?\nКартага пул ўтказиш ва унинг картага келиб тушиши ўртасида узоқ вақт ўтади. Яъни пулни картага ташлагандан сўнг, унинг тушишини бекатда кутиб туриш керак;\nКартани улаш учун ҳаммада ҳам смартфон йўқ. Агарда картанинг чипи куйиб қолса, уни алмаштириш керак. Бу ҳолда пуллари нима бўлади? Умуман, смартфони бўлмаган кишилар картанинг кўплаб функциялари бўйича ноқулайликларга дуч келишади. Масалан, улар картанинг балансини назорат қила олмайдилар;\nКондукторлар ишсиз қолишади. Уларнинг ҳам сони кам эмас;\nҲайдовчилар ишдан бўшайди. Улар “чап” даромад ҳисобидан кун кечиришар эди. Уларнинг маоши оширилмаса, ҳайдовчи танқис бўлиб қолади;\nМенталитет ҳеч қаерга йўқолгани йўқ. Ҳайдовчилар илгаридагидек нақд пул олаверишади. Фақат энди кассадан айланиб ўтган ҳолда. Нақд пул топширилмас экан, чўнтакка урса ҳам бўлаверади.\nТранспорт картаси – жуда қулай нарса. Нақд пул ва қайтимга овора бўлинмайди.\nКарталар ҳайдовчиларни нақд пул олишдан озод қилади. Бунинг эвазига хавфсизлик даражаси ошади.\nҲайдовчиларга пойга уюштириш ва бекатда соатлаб туришдан маъно қолмайди.


Самарқанд шаҳрида гастрономик кўча очилди. У ерда дунёнинг 30га яқин мамлакати таомлари тайёрланмоқда\n16:31 / 12.11.2020\nВазирлар Маҳкамаси қарори билан Самарқанд шаҳрининг Орзу Маҳмудов кўчасида гастрономик туризмни ривожлантириш бўйича махсус ҳудуд ташкил қилинди.\nАйни пайтда кўчада дунёнинг 30га яқин мамлакати таомлари тайёрланмоқда. Хусусан, ҳудудда Франция, Италия, АҚШ, Буюк Британия, Япония мамлакатлари, шунингдек, уйғур таомларини пиширишга ихтисослашган овқатланиш объектлари очилган.\nСамарқанд вилоят туризмни ривожлантириш департаменти директори Дилшод Нарзиқуловнинг айтишича, кўча турли халқлар таомлари тайёрланиши билан бирга, ўзига хос дизайн, қизғин тадбирлари билан ҳам аҳоли ва сайёҳларни ўзига жалб этади.\n«Ҳозирда гастрономик кўчамиз фаолиятини тўлиқ бошлади. Орзу Маҳмудов кўчасида жойлашган ушбу ҳудуд қурилишининг биринчи босқичи якунига етди. Бунда асосий эътибор турли хил мамлакатларнинг таомларини пиширадиган ошхоналар, овқатланиш обьектларига қаратилди. Ушбу иншоотлар кўчанинг икки ёнида жойлашган. У ерга тадбиркорлик субьектлари жалб қилинди. Қўшимча равишда очиқ осмон остидаги павильонлар барпо этилди.\nГастрономик кўча лойиҳасининг иккинчи босқичида ҳудуд жозибадорлигини оширишга алоҳида эътибор берилмоқда. Масалан, тематик деталлар жойлаштириш ишларини бошладик. Бунда ҳудудга ҳайкаллар жойлаштириш, таомларнинг махсус менюларини нархлари билан ўрнатиш ишлари олиб бориляпти. Бу чет эл мамлакатларида жуда яхши ривожланган. Ташқи фасадни ёритиш бўйича ҳам ишлар давом этмоқда. Иккинчи босқич ҳам ниҳоясига етса, у ерда аҳолимиз ва сайёҳлар учун ҳафталик тадбирлар уюштирилади. Масалан, рассомлар ҳафталигида суратлар кўргазмаси бўлади. Ҳафталик давомида театрларимиз репертуарлари билан иштирок этиши мумкин. Шу каби тематик тадбирлар билан фуқароларимиз ва сайёҳларни кўчага жалб қилишни мақсад қилганмиз», деди департамент директори.\nМаълум қилинишича, кўчанинг узунлиги 850 метрдан иборат. Ҳудудда 200га яқин иш ўрни яратилган.\nАйни пайтда гастрономик кўчада 3та умумий овқатланиш шохобчаси ҳам ҳалол стандарти асосида фаолият юритмоқда. Ҳудуднинг кириш қисмида «ретро» услубида 2та кўприк қурилган. Пиёдалар юриш йўлаклари гранит тошлар билан қопланиб, замонавий услубдаги 45 дона тунги ёритиш мосламалари ўрнатилган.


Дипломатик корпус машиналарининг йўл қоидасини бузишга ҳақи борми?\n09:35 / 06.07.2017\nЎзбекистондаги дипломатик идора вакиллари йўл ҳаракати қоидаларига риоя қилиши лозим. Бу ҳақда Ўзбекистон Ташқи ишлар вазири Абдулазиз Комилов Халқаро Пресс-клубда ўтган жонли мулоқотда айтиб ўтди.\nБаъзан, Ўзбекистонда фаолият олиб борувчи айрим дипломатик идора вакилларининг автомобиллари ЙҲҚ бузганлиги ҳолатига гувоҳ бўламиз. Бу эса нафақат қоиданинг бузилиши, балки инсонлар саломатлигини ҳам хавф остига қўяди. Уларнинг қоида бузишга қанчалик ҳуқуқи бор? Айнан шу масалада ҳам Ташқи ишлар вазирига тўғридан-тўғри савол йўлланди.\n“Ҳар қандай дипломатик идора, элчихона машиналари йўл ҳаракати қоидаларига амал қилиши зарур. Бундай ҳолатлар юзага келишига ТИВ ҳам, ИИВ ҳам доим қарши бўлган. Агарда белгиланган қоидага амал қилинмаса, ҳайдовчи жавобгарликка тортилади. Сабаби, бу нафақат дипломатик томонлама қоидани бузиш, балки йўлларда ҳаракатланаётган аҳолининг ҳам ҳаётини хавф остига қўйишдир. Шунингдек, биз кези келганда йўл қоидасига риоя қилмаган айрим дипломатларнинг Ўзбекистондан чиқиб кетишини ҳам сўраганмиз”, деди Абдулазиз Комилов.\nСудан ТИВ раҳбари дипломатлар маошсиз ишлаётганини айтгач, ишдан ҳайдалди\n08:21 / 20.04.2018\nЧиқариб юборилган россиялик дипломатлар орасидаги разведкачилар сони айтилди\n16:15 / 11.04.2018


«Google» дунёдаги энг кучли квант компьютерни...\n21.09.2019 16:51 0 1692\n«Google» компанияси дунёдаги энг кучли квант компьютерни яратди, деб хабар бермоқда «Financial Times» газетаси.\n«Google» янги қурилма яратгани ҳақидаги илмий мақола аввалига NASA сайтида пайдо бўлган, бироқ кейинчалик ўчириб ташланган эди. Бироқ «Financial Times» журналистлари мақоладан нусха олишга улгуришган.\nМақолада олимлар вазифани атиги уч дақиқаю 20 сонияда ҳисоб-китоб қилишга улгурган процессор яратгани ҳақида сўз боради. Солиштирадиган бўлсак, ҳозирги кунда дунёдаги энг кучли суперкомпьютер — «Summit» шу вазифани бажариши учун ўн минг йил кетаркан.\nТадқиқотчиларга кўра, янги компьютер ҳозирча бир пайтнинг ўзида битта техник ҳисобни чиқара олади, квант машиналар тўлақонли амалий топшириқларни ўзлаштириши учун йиллар керак бўлади. Шунга қарамасдан, «гуглвкант» «тўлақонли ҳисоблаш жараёни йўли»даги муҳим қадам бўлиши мумкин.\nМаълумот учун: бугунги кунда сайёрамизда тенгсиз «Summit» суперкомпьютери 2018 йили АҚШда яратилган. Қудратли бу машина 27 мингта график процессорлардан нулдан бошлаб қурилган. «Саммит» бир сонияда 200 миллион миллиардгача операциялар бажара олади.\nGoogle компьютер суперкомпьютер квант\nТехнология 23/06, 07:57\nДунёдаги энг тезкор суперкомпьютер ўзгарди — японлар биринчи ўринга кўтарилишди\nТехнология 07/06, 14:35


ЕХҲТ Марказий Осиё давлатларини қамоқдаги барча журналистларни озод қилишга чақирди « Ўзбекистон Халқ Ҳаракати\n20 October 2017 - 11:51\nТошкентда иккинчи маротаба “Марказий Осиёда очиқ журналистика” халқаро анжумани бўлиб ўтди. Унда Европада хавфсизлик ва ҳамкорлик ташкилоти ва ҳукумат вакиллари, Ўзбекистон, Қозоғистон, Тожикистон, Қирғизистон, Туркманистондан ҳуқуқ ҳимоячилари ва журналистлар иштирок этдилар.\nЕвропада хавфсизлик ва ҳамкорлик ташкилотининг оммавий ахборот воситалари эркинлиги масалалари бўйича идора вакили Гарлем Дезир Тошкентдаги минтақавий анжуманда сўзлаган нутқида Марказий Осиё мамлакатларини барча ҳибсга олинган журналистларни озод этишга чорлади. Бу ҳақда халқаро ташкилот расмий сайти хабар берди.\nУшбу мавзуга бағишланган халқаро анжуман Ўзбекистон пойтахтида иккинчи маротаба ўтказилиб, минтақанинг барча беш давлат вакилларини тўплади. Унда ҳукумат вакиллари, турли журналистлар, Ўзбекистон, Қозоғистон, Қирғизистон, Тожикистон, Туркманистон, Монголия фуқаролик жамият ва илм-фан вакиллари қатнашдилар. Шунингдек, Белгия ва Австриядан бир қанча халқаро экспертлар ҳам иштирок этишди.\n“Мен ҳибсга олинган Дилмурод Саид, Юсуф Рўзимуродов, Бобомурод Абдуллаев ва бошқа барча журналистларни озод қилишга чорлайман. Бунинг имконияти бор ва буни амалга ошириш зарур”, — деб таъкидлади Дезир Ўзбекистон ҳукумати вакиллари билан учрашув чоғида.\nЕвропада ҳавфсизлик ва ҳамкорлик ташкилотининг ОАВ эркинлиги масалалари бўйича вакили ташкилотга аъзо бўлган 57 та давлат медиа соҳасидаги вазият ўзгаришларини кузатиб боради. У оммавий ахборот воситалари ва сўз эркинлиги бузилиши ҳолатларини олдини олиш ва Европада хавфсизлик ва ҳамкорлик ташкилоти доирасида қабул қилинган мажбуриятларини сўзсиз бажаришга чорлайди.\nЎзбекистонда кейинги вақтда турли моддалар бўйича узоқ муддат озодликдан маҳрум этилган бир нечта машҳур жамоат вакиллари ва ҳуқуқ ҳимоячилари озодликка чиқарилганди.


20 сентябрь куни юртимизда қандай об-ҳаво кутилмоқда? - Zamin.uz\nТошкент шаҳрида ҳаво ўзгариб туради, ёғингарчилик кутилмайди. Шамол шарқдан 3-8 м/с тезликда эсади. Ҳарорат кечаси 9-11 даража илиқ, кундузи 27-29 даража иссиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7-12 м/с тезликда эсади, баъзи жойларда 15-20 м/с гача кучаяди. Ҳарорат кечаси 10-15 даража илиқ, кундузи 23-28 даража иссиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с, баъзи жойларда 15-20 м/с гача кучаяди. Ҳарорат кечаси10-15 даража илиқ, кундузи 27-32 даража иссиқ бўлади.\nТошкент, Самарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 8-13 даража илиқ, кундузи 25-30 даража иссиқ бўлади.\nҚашқадарё ва Сурхондарё вилоятларида ҳаво бироз булутли бўлади, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 10-15 даража илиқ, кундузи 28-33 даража иссиқ бўлади.\nАндижон, Наманган ва Фарғона вилоятларида ҳаво ўзгариб туради, кечаси ва эрталаб баъзи жойларда бироз ёмғир ёғади. Шамол шарқдан 5-10 м/с тезликда эсади. Ҳарорат кечаси 8-13 даража илиқ, кундузи 22-27 даража иссиқ бўлади.\nРеспубликанинг тоғли ҳудудларида ҳаво ўзгариб туради, республика тоғ олди ва тоғ ҳудудларининг баъзи жойларида ёғингарчилик бўлади. Шамол шарқдан 7-12 м/с тезликда эсади. Ҳарорат кечаси 3-8 даража, кундузи 15-20 даража илиқ бўлади. “Замин” янгиликларини “Одноклассники”да кузатиб боринг


ЎзА - Янги кўкрак нишони таъсис этилди\n08.08.2018 10:16 Чоп этиш версияси\nҚуролли кучлар тизимида “Маънавий-маърифий ишлар аълочиси” кўкрак нишони таъсис этилди.\nПрезидентнинг 2018 йил 4 августдаги “Ўзбекистон Республикаси Қуролли Кучлари ҳарбий хизматчиларининг маънавий-маърифий савиясини ошириш тизимини тубдан такомиллаштириш тўғрисида”ги қарорига мувофиқ, Қуролли Кучлар тизимида маънавий-маърифий ишлар самарадорлигини ошириш бўйича алоҳида концепция ишлаб чиқилиб, унда белгиланган ишларни амалга ошириш юзасидан “Йўл харитаси” тасдиқланди. Бу ҳақида Адлия вазирлигининг "Ҳуқуқий ахборот" канали маълум қилмоқда.\nҲафтанинг ҳар жума куни “Маънавий юксалиш ва ватанпарварлик куни” этиб белгиланди.\nҲарбий хизматчилар ва ёшларнинг маънавий-маърифий савиясини оширишга катта таъсир кўрсатган ишлари ва ютуқлари учун “Маънавий-маърифий ишлар аълочиси” кўкрак нишони таъсис этилди.\nШу муносабат билан Вазирлар Маҳкамасига икки ойлик муддатда кўкрак нишони Низомини ишлаб чиқиш ва тасдиқлаш вазифаси топширилди.\nМудофаа вазирлиги қўшинларида ҳарбий-ватанпарварлик, маънавий-ахлоқий тарбия ва ёшлар билан ишлаш органлари негизида тарбиявий ва мафкуравий ишлар органлари ташкил этилди.\nБригадаларда (уларга тенглаштирилган ҳарбий қисмларда) ва алоҳида батальонларда “ҳарбий психолог” (офицер) лавозими жорий этилди.\nБундан ташқари, ҳарбий округлар бошқарув аппаратларида “психолог”, “етакчи социолог”, бригадаларда ва алоҳида батальонларда “ҳарбий қисм командирининг маънавият ва маърифат ишлари бўйича маслаҳатчиси – Маданият маркази бошлиғи” (Қуролли Кучлар хизматчиси) лавозимлари жорий этилиб, уларга қўшимча устама пул тўланиши белгиланди.\n2018-2019 ўқув йилидан бошлаб Қуролли Кучлар Академияси Умумқўшин факультети базасида қўшимча “Қўмондонлик-тактик тарбиявий ва мафкуравий ишлар” мутахассислиги бўйича офицерлар тайёрлаш таълим тизими йўлга қўйилади.\nШунингдек, Мудофаа вазирлиги тизимидаги мавжуд офицерлар уйлари Маънавият ва маърифат марказига айлантирилиб, марказ ҳузурида “Турон” театр студияси ташкил этилади.


Пискентда нега муаммолар кўпаймоқда? - Халқ сўзи\nПискентда нега муаммолар кўпаймоқда?\n17:26 25 Май 2021 Жамият\nИжтимоий соҳадаги айрим муаммоларни ҳал этиш пискентликлар учун йиллар давомида ширин орзуга айланиб қолмоқда. Кекса ёшдагилар ечим тополмаган чигал масалалар бугунги ёшларни ҳам ўйлантиряпти. Туман раҳбарлари зиммасида ёшлар ва хотин-қизлар бандлиги ҳамда аёлларнинг жамиятдаги фаоллигини таъминлаш, маҳаллабай ишлаш тизимини шакллантириш умумтаълим мактаблари ва боғчалар фаолиятини намунали йўлга қўйиш каби вазифалар ижроси турибди. Аслида, бу каби ижтимоий масалаларни пискентликлар учун ечимсиз муаммога айланиб кетишининг ўзи кишини ўйлантиради. Негаки, туманнинг иқтисодий салоҳияти бинойидек. Пахта ва ғаллачиликда деҳқончилик маданиятини қийиб қўядиган номдор фермерлар ишлайди. Вилоятда биринчи бўлиб Пискентдан заъфарон экспорти йўлга қўйилди. Хорижий сармоядорлар иштирокида тоғ-кон ва металлургия саноати учун ноёб хомашё бўлган «ксантогенат» ишлаб чиқариш, темир оксидидан пигмент бўёқ олиш, қурилиш маҳсулотлари, томчилатиб суғориш учун пластик трубалар, шунингдек, кийим-кечак ишлаб чиқариш каби ўнлаб лойиҳалар амалга татбиқ этилган. Хуллас, қайта ишлаш саноати, тадбиркорлик, хусусий бизнес, хизматлар кўрсатиш ва бошқа соҳаларда ҳам туман маҳаллий бюджетини изчил ривожлантириш омиллари мавжуд. Бироқ ижтимоий муаммолар кўлами йил сайин қисқариш ўрнига ортиб бормоқда. Ҳокимлар янгиланган билан долзарб масалалар эскилигича қолмоқда.\nАна шундай саволларга жавоб қидириб, Нурафшондан вилоят ҳокимлиги биносидан чиқиб, Пискентга кириб борарканмиз, йўл четида беш ўнтадан бўш идиш кўтариб, жўмракдан отилиб чиқаётган зилол сувга навбатда турганлар олдида тўхтадик.\n— Пискентданмисизлар? — сўраймиз улардан.\n— Ҳа, шундай, — дея, жавоб қилди ўрта ёшлардаги бир йигит.\n— Мен сал нарироқдаги қишлоқдан, Сатторободданман, — дейди бошқаси.\n— Мен янаям узоқроқдан келиб кетаман, — дея жавоб қайтарди учинчи бир одам.\n— Бунча сувни нима қиласизлар, шифобахшми? — сўраймиз улардан қизиқсиниб.\n— Шифобахшлигини билмадик-ку, лекин ширин сув, истеъмолга яроқли-да! — дейишади улар.\n— Мен ҳокимият орқасидаги маҳаллада яшайман, — дейди бир аёл. — Ҳовлидаги сувнинг маза-матраси йўқ, ичиб барака топмаяпмиз. Ҳар сафар 50-60 литр олиб кетаман, икки уч кунга етади.\nТуман маркази ва атрофдаги узоқ-яқин қишлоқлардан йил ўн икки ой идишда юзлаб литр сув ташиб ичаётган суҳбатдошларимиз: «Журналист бўлсаларинг, масалани уйма-уй юриб ўрганганлар. Шунда одамларни қийнаётган муаммолар илдизига етасизлар», — дейишди.\nШу қисқа суҳбатдан сўнг, Олмалиқ шаҳри билан туташ чекка ҳудудлардан бири Исмиддин Ҳайдаров номли манзил томон йўл олдик. «Гулистон» МФЙга қарашли Обиз қишлоғидаги Мироблар кўчасида тўхтаймиз.\n— Кўчамизга 2019 йил ёз чилласида сув қувурлари кўмилганди. Унгача атрофдаги қишлоқлардан ташиб ичганмиз. Ҳалиям оғзимиз ошга етганича йўқ. Сув қувурлари фақат кўча бошигача тортилган. Ҳамма бола-чақаси билан идишда ташиб ичади, шунга ҳам шукр! — дейди 34-уй бекаси Шаҳноза Аслонова. — Кўриб турганингиздек ички йўлларга кўз теккан, қишда лой кечамиз, ёзда чанг ютамиз.\n— Обизда 60 та хонадон бор. Уч юз нафардан ошиқ аҳоли яшайди, — дейди бизга пешвоз чиққан Абдуҳаким Умаров. — Ўша аёлнинг айтгани тўғри, маҳалла кўчаларида ҳар 100 метрга битта жўмрак ўрнатилган. Жами 15 та точка бор. Ички йўлларга беш йил олдин ҳашар уюштириб шағал тўшаб чиққанмиз. Қурбимиз етгани шу бўлди, асфальт ётқизишга одамларнинг ҳамёни кўтармаяпти, ишсизлар кўп.\n— Ҳокимиятдагилар шу муаммоларни билишадими?\n— Албатта-да! Оқсоқоллар билан ҳокимга қатнайвериб ковушимиз тешилиб кетган. Охири, 2017 йилда эски ҳоким келиб вазиятни ўрганди. «Майли энди савоб бўлар-ов!» — деб, ички кўчалар бир четда қолиб, қишлоқ этагидаги «Обиз ота» қабристонига кириш жойигагина асфальт ётқизиб берди, барака топкур. Шу-шу кўча масаласи менимча раҳбарларнинг кун тартибидан кўтарилган кўринади.\nМуғол, Келовчи, Сағана, Ғортепа, қишлоқлари ва Дўстлик қўрғони Обиз билан ёнма-ён ҳудудларда жойлашган. Уларнинг ҳам сувга бўлган эҳтиёжи обизликлардан кам эмас. Сағанада 160 та, Дўстлик қўрғонида 122 та, Фермерлар ва Янгиобод кўчаларида 73 та, Нурафшон кўчасидаги 10 та хонадонда ичимлик суви йўқ. Кимдир уйидан қазиган қудуқдан, бошқа бировлар эса атрофдаги қишлоқлардан сув ташиб кун ўтказишмоқда.\n—Бу ерга кўчиб чиққанимизга 20 йилдан ошди, ҳалигача ичимлик сувидан қийналамиз, — дейди Беруний кўчасидаги 15-хонадонда истиқомат қилувчи Тўлқинали Ҳайдаров. —Югуриб елишдан наф бўлмагач, таъми яхши бўлмаса-да ҳовлидан қудуқ қазиб сув ичяпмиз. Кечқурун идишларга олинган сув юзасини эрталабга бориб юпқа ёғли парда қоплайди. Бу сувга танамиз ҳам ўрганиб кетди шекилли, эътибор қилмай қўйдик. Кўчамиздаги хонадонларга газ қувурлари тортилмаган, дала бошига ўрнатилган трансформатор ва симёғочлар ҳам эскирган.\n— Қишлоғимизга Олмалиқ кон-металлургия комбинати, «Аммофос-Максам» каби корхоналарнинг жиддий зарари сезиляпти, — дея суҳбатга қўшилди Ўқитувчилар кўчаси, 18-уйда яшовчи Нуриддин Маназаров. — Бу корхоналарнинг баланд мўриларидан чиқаётган зарарли чиқинди ва газлар тўғри устимизга ёғилади. Қудуқ сувларидаги тахирлик ҳам шу корхоналарнинг иши шекилли. Охирги ўн йилда томорқамизда помидор, бодринг сингари сабзавот ва мевалардан ёлчитиб ҳосил олганимизни эслолмаймиз. Узум, шафтоли, гилослар ҳам битмай кетди. Ҳаво тоза эмас! Ариқларимизда шарқираб турган оқава сув ҳам қуриди. Экин-тикин ҳам ўзига етганча бўлиб қолди. Эплаган қудуққа мотор ташлаб томорқа суғоряпти.\nДарвоқе, нафақат Пискент, балки, унга туташ ҳудуддаги Оҳангарон тумани ва Олмалиқ шаҳри аҳолисининг ҳам ҳаводаги зарарли чанг ва газлардан қийналаётгани айни ҳақиқат. Одамларнинг шундай эътирозлари сабабли, «Халқ сўзи» газетаси билан Республика Экология ва атроф муҳитни муҳофаза қилиш қўмитаси ҳамда Тошкент вилояти экология ва атроф-муҳитни муҳофаза қилиш бошқармаси мутахассислари ҳамкорлигида «Оҳангаронцемент», Нурободдаги «Янги Ангрен» ИЭС, Олмалиқ шаҳридаги «ОКМК», «Аммафос-Максам» каби йирик саноат корхоналари жойлашган ҳудудларда ўтказилган таҳлиллар бу борадаги ҳақиқий ҳолатни юзага чиқарди. Олмалиқ шаҳрининг Байналмилалчилар, Мустақиллик, Амир Темур кўчалари, Абдулла Қаҳҳор ва Улуғбек кўчаларининг чорраҳаси, «Аммафос-Максам» АЖ қаршисидаги катта йўл, саноат ҳудудидаги ташландиқлар атрофи, «Сўфи Оллоёр» МФЙдаги Улуғбек кўчасида бир марталик лаборатор таҳлиллар ўтказилди. Ҳар бир текширув натижасида, ҳаводаги зарарли моддаларнинг рухсат этилган меъёрдан паст ёки юқорилиги ойдинлашиб борди. Олмалиқ шаҳридаги еттита нуқтада ўрнатилган мобил эколабораторияларнинг тезкор таҳлиллари азот диоксиди, углерод оксиди, олтингугурт диоксиди, фенол, аммиак, сероводород каби инсон саломатлиги учун хавфли ҳисобланган зарарли газ ва чанглар миқдори ҳавода ортиб бораётганини тасдиқлади. Зарарли газлар миқдори айрим кузатув нуқталарида меъёрдагидан 1,1 баробардан 4,0 баробаргача, аммиак ва сероводород газлари миқдори ҳаттоки, 12,0 баробаргача ортиқ эканлиги маълум бўлди.\n—Қишлоқдаги ёшлар умрини бекорга ўтказяпти. Тайинли иш йўқ, борида ҳам ёлчитиб пул бермайди. Қўлидан иш келадиганлар мардикор бозорига чиқади, ҳунарсизлар ёлланма ишчиликдан кунбай пул топишади. У ҳам ҳар доим бўлавермайди. Шу туфайли йўлини топганлар Россияда яна бошқаси Туркияда юрибди, — дейди келовчилик суҳбатдошларимиз.\nБеруний кўчасида яшовчи Тўлқиналининг гапларига кўра, қишлоқ ёшларнинг кўпчилиги Олмалиқ кон-металлургия касб-ҳунар коллежини битиришган. Унинг қизи Ситора Мустафоқулова ҳам 2016 — 2019 йилларда шу билим даргоҳида Электроника ва асбобсозлик йўналиши бўйича таҳсил олган. Ситора ноёб ихтисосликни эгаллаганига қарамай, ОКМК билан КХК ва ўқувчи ўртасида имзоланган уч томонлама шартнома шартлари бажарилмади. Оқибатда, у ишсиз қолди. Туманнинг бошқа қишлоқларида ҳам Ситорадек муаммога учраган ёшлар талайгина.\n«Гулистон» МФЙ таркибидан ажралиб чиққан «Келовчи»да бугунги кунда 3800 нафар аҳоли истиқомат қиляпти. Мана шундай катта ҳудуддаги аҳоли мурожаатини тинглайдиган маҳалла оқсоқолининг ҳали тайинли хонаси йўқ. Ижарага олинган чойхонанинг бир қисмидаги зах босган полсиз хоналарга линолиум тўшаб, амал тақал қилиб кириб олган оқсоқол ва ходимлар учун компьютер у ёқда турсин оддий стол-стул ҳам қўйилмаган. Ёзув-чизув тик оёқда дафтар қаламда эпланмоқда. Бу ҳолатда «маҳаллабай», «хонадонбай» ишлаш тизими қандай шаклланаркин?\n15 йил олдин қулаган сув захира "башня"си\nПискентнинг Новкент, Оқтепа, Зоминовул, Сатторобод каби аҳоли манзилларидаги аҳволни ўрганарканмиз, ичимлик суви тақчиллиги, тўкилиб турган таъмирталаб ҳовлилар ва кўчаларга дуч келдик. Қишлоқларда шағал тўшалмаган йўлларни истаганча топасиз.\n—Сувни 1,5 километр узоқликдаги қўшни қишлоқдан ташиб ичамиз,-дейди Зоминовулдаги Дўстлик кўчаси, 15-хонадонда яшовчи Фарҳод Раҳмонов. — Бир пайтлар атрофдаги қишлоқлар аҳолисини ҳам таъминлаган Сатторободдаги сув захира башняси бундан 15 йил олдин қулаб тушгач, аҳвол ҳалигача ўнгланмади. Одамлар кунма кун навбат билан қулаган захира башнясининг занг босиб, чириган қувуридан сув тортиб ичишмоқда. Унинг истеъмолга нечоғлик яроқлилиги ҳозирча ҳеч кимни қизиқтираётгани йўқ.\n—Қишлоғимиздаги йўлни таъмирлаш учун лойиҳа қилинганига ҳам ҳадемай 8 йил бўлади,-дея, изоҳлаган бўлди ўзини Ҳожибой Раҳмонбердиев деб, таништирган киши. — Муаммо кўп, аммо натижа йўқ укам!-деди у.\n«Тошкент сув таъминоти» МЧЖнинг Пискент туман бўлимига қарашли «Оқтепа» сув иншоотига ташриф буюрганимизда дарвозанинг шунчаки очиқ-сочиқ ташлаб кетилганига гувоҳ бўлдик. Минглаб нафар аҳолига ичимлик суви етказиб берувчи бу муҳим стратегик иншоот аслида қатъий назоратда қўриқланиши зарур эмасмиди?!\nШу иншоотдан сал нарида жойлашган Новкентдаги Истиқлол кўчаси, 26-уй бекасининг таъкидлашича қувур жўмрагидан тушаётган сувда ҳар хил чўкинди ва зараркунандалар миқдори кун сайин ортиб бормоқда...\n—Бу сувни ҳатто қайнатиб ҳам истеъмол қилишга чўчийсан киши, — дейди у. —Ёнгинамизда эса умумтаълим мактаби жойлашган. Болаларнинг жўмракка оғиз қўйиб сув ичмаслигига ким кафолат беради?!\nТошкент вилояти санитария-эпидемиологик осойишталик ва жамоат саломатлиги хизмати билан ҳамкорликда туман аҳолиси истеъмолга яроқсиз деб эътироз билдирган ҳудудлардан олинган сув намуналарнинг бактериологик таҳлилларида бир қатор манзилларда ҳақиқатдан ҳам ичимлик суви таркибида нитрат ва сульфатлар миқдори ҳамда сувнинг қаттиқлик даражаси белгиланган меъёрдан ошиқчалиги аниқланди.\nКейинги куни тумандаги Давлат мактабгача таълим муассасалари фаолияти билан танишдик. «Ойбек» МФЙдаги 17-сонли ДМТМ директори Ақида Маматқулованинг таъкидлашича бу ерда ичимлик сувидан муаммо йўқ. Тараққиёт, Холиқберди, Сайидобод, Чимқўрғон, Бекобод, Митан, Мингтепа, Бирлик каби ҳудудлардан қатнаётган 3-7 ёшли болалар тарбияси билан шуғулланаётган бу маскан камчиликлардан ҳоли эмиш.\nГуруҳларни айланарканмиз, мебель жиҳозлари эскиргани, 180 та болалар стулчалари, 36 та кийим жавони ва жажжи болажонлар овқатланадиган столлар, 180 дона каравот етишмаслиги маълум бўлди. Боғча ҳовлисидаги ўйин майдончалари ҳам талаб даражасида эмас. Дарахтларни оқлаш, шакл бериш, кўргазмали майдончаларни бўяш, керакли инвентарлар билан таъминлаш лозим. Ўтган йили илинган байроқчалар ранги иссиқ ва совуқдан бўзариб кетган. Ёзги айвонларнинг шифт ва деворлари кўчиб таъмирталаб ҳолатга келган. Хуллас, 17-сонли ДМТМда директор айтганидек: «ҳаммаси жойида» эмас экан.\n«Митан» МФЙдаги Фурқат кўчасида жойлашган 6-ДМТМдаги аҳвол ҳам ачинарли. 1986 йилда қурилган, ҳозирда мукаммал таъмир талаб бу масканда ҳам стол-стул, болалар каравоти, кийим жавони, ўйинчоқлар, 100 дона матрас, 70 та кўрпа ва 50 та ёстиқ каби зарурий анжомларга эҳтиёж бор. Бинонинг 2-қавати 6 та гуруҳ учун ажратилган бўлсада, эшиклар зич ёпилган. Сабабини сўраганимизда тепага сув чиқмаслиги туфайли у ерга болаларни қабул қилишмаётганлигини айтишди.\n—Бугунги ёш авлодни ҳар томонлама билимдон ва зукко қилиб тарбиялашимиз учун албатта АКТ дарсларини йўлга қўйишимиз керак. Бироқ, бунинг учун телевизор ва керакли жиҳозларга эҳтиёжимиз бор, —дейди директор Гавҳар Ҳайдарова.\nБоғчадаги болалар ўйингоҳи ҳам рисоладагидек эмас. Ўтган асрнинг 80 йиллари охирида ўрнатилган ошхонадаги электр печи, гўшт қиймалагич, газ плитаси, музлатгич каби зарурий маиший техникалар аллақачон ўз хизмат муддатини ўтаб бўлган.\n—Овқатни мана бу газдаги қозонда, ҳаво очиқ кунларида эса ташқаридаги ўчоқда пиширамиз, — дейди ошпаз опалардан бири, омонатгина турган газ плитасига ишора қилиб. — Янгиларига буюртма берилган, менимча мукаммал таъмирдан кейин ижозат бўлса керак.\nҲомийлик пулини ким еб кетди?\n«Майлобод»маҳалласи туман ҳокимлиги билан ёнма-ён жойлашган. Бу ердаги 4-Давлат мактабгача таълим муассасаси қурилиши билан боғлиқ ҳангомаларни соҳага дахлдор раҳбарлар ичида эшитмагани кам бўлса керак. Бундан бир неча йил олдин 100 ўринли бу масканни деярли нолдан қайта қуриш учун туман ҳокимлиги бошчилигида ҳаракатлар бошлаб юборилди. Вилоятда бу ишни эплайдиган қурилиш ташкилотлари истаганча топилса-да, боғчани бунёд этишга усталар гуруҳи негадир Фарғона водийсидан ташланди. Ишлар бинойидек кетаётган кунларнинг бирида «қўли гул» қурувчилар бирдан кўринмай қолишди.\n—Уларни излаб бормаган жойим, мурожаат қилмаган раҳбарим қолмади. Лекин усталар сувга чўккандек ғойиб бўлишди. Уларнинг раҳбари бўлган йигит билан телефон орқали қилган саноқсиз мулоқотларимиз наф бермади,-дейди таълим муассасаси директори Барно Раҳмонова.\nИсми-шарифини сир тутишликни айтган мутахассиснинг таъкидлашича, бу ишга ҳокимият томонидан ҳомийлик маблағлари жалб қилинган экан. Унга водийлик усталар раҳбари қўнғироқ қилиб: «Ҳокимиятдагилар бизни алдади, пулимизни еб кетди, энди қайтиб бормаймиз»,-дейишибди.\n—Ҳамма ҳангома шундан кейин бошланди. Бу ишга ҳеч ким бош қўшмай қўйди,-дея сўзида давом этди Барно Раҳмонова. — Югуриб елсак-да, қурилишга ажратилган пуллар дарагини тополмадик. Бир амаллаб қўшимча бинони қурдик. Асосий бинодаги таъмирлашни ҳам ўзимиз охирига етказдик. Канализация қувурларини ўрнатишдаги пала-партишликлар оқибатида ҳаммаёқдан сув отилиб кета бошлади. Буларни ҳам қайта ўрнатдик. Томдан чакка ўтди, ёпдик, деворлар ёрилди беркитдик.\nҲақиқатда янги боғча биз борган кунлари деворлари ёрилиб кетган, маҳалла ва кўчадан девор билан тўсилмаган, дарвозаси йўқ, аянчли бир аҳволда эди. Болалар маскани боғчани эмас, кўпроқ ташландиқ бинони эслатарди.\n—Бинойидек иситиш тармоғи олиб ташланиб, иссиқ пол ўрнатилгани сабабли гуруҳлар тарбияланадиган хоналарда ҳавонинг эркин айланиш ҳолати бузилиб, таъмирдан чиққан деворлар нам тортиб кетган. Бундай жойда болалар қандай қилиб эркини нафас олиши мумкин? Ҳозир иссиқ полдан ҳатто катта ёшдагилар ҳам ранжишмоқда-ку!-дейди маскан раҳбари.\nБоғча қурилиши нега шу пайтгача аросатда ташлаб қўйилганига ойдинлик киритиш мақсадида таъмирлаш жараёнига бош-қош бўлган туман ҳокимининг Саноатни ривожлантириш, капитал қурилиш, коммуникациялар ва коммунал хўжалик масалалари бўйича ўринбосари Суннатилла Исақуловга қайта-қайта мурожаат қилсак-да, тегишли лойиҳа-смета ҳужжатлари, водийлик шоввозлар ва ҳокимият ўртасида тузилган шартнома билан танишишимизни ортга сурар, ваъда қилинган кунлар эса ўтиб борарди. Ҳар сафар «Сизга ўзим қўнғироқ қиламан»-дея, телефон гўшагини қўйиб қўявергач, бу ҳужжатлар бизга ҳеч қачон тақдим этилмаслигини фаҳмладик.\nХуллас, 4-ДМТМни мукаммал таъмирлашни ўз зиммасига олган туман ҳокимлиги билан водийлик «ишбилармонлар» ўртасидаги ўзаро сирли келишув ҳозирча мавҳумлигича қолди. Лекин бир нарса ойдинлашдики, тумандаги таълим муассасаларида сув тозалаш фильтрлари ўрнатилмаган, канализация тармоғи эса йўқ. Чиқинди сувлари боғча ҳовлисининг бир четида ковланган ўрага ташланади... Ҳа демай жазирама кунлар бошланганда бу ўралардаги ювинди ва ахлат сувлари ўзидан зарарли ис гази тарқатиши ҳам исбот талаб этмайдиган ҳақиқат-ку!...\nСкутер минган момо ҳасрати\nТарихчи олима Доно Зиёева вафот этди


Янги қурилаётган уйлар халқ учун эмасми?\nБундан бир неча йил илгариги уй-жой етишмовчилиги ҳолатлари ҳали кўпчиликнинг ёдидан кўтарилгани йўқ. Ҳокимликлар идораларида янги қурилаётган уйлардан кредитлар эвазига харид қилиш учун коррупцион схемалар асосида шакллантириладиган навбатларнинг чеки кўринмасди. Бу вазиятдан, айниқса, турли монополчи «инвест»лар катта фойда кўрди. Боз устига, гўёки жамиятнинг бошқа қатламлари — ногиронлар, ёлғиз аёллар, хуллас, нотўлиқ оилалар, шунчаки, ёши 30 дан ошганлар кўчада яшаши керакдек, уй-жойга даъвогарлик учун мантиқсиз шартлар ҳам қўйилди.\nМасалан, харидорлар ёш оила, Зулфиячими, «камолотчи»ми, қўшиқчими, шубҳали танловлардан бирининг ғолибими ва ҳоказо бўлиши керак эди. Юқоридагиларнинг асосий сабабларидан бири сифатида тураржойларнинг жуда кам миқдорда қурилгани, томорқа учун ер ажратилмай қўйилганини келтириш мумкин. Аслида эса, ўша пайтда ҳам, уй қуриб сотиш, сердаромад соҳадан даромад кўриш иштиёқидаги тадбиркор, инвесторни кўплаб топиш мумкин эди. Шу йўл билан бинолар қийматининг дефицит ва монополия эвазига кўтарилган қисмини пасайтириш, коррупцияни чеклаш мумкин бўлган. Аммо бундай қилинмади. Сабаблари эса кўпчиликка маълум...\nХўш, уй-жой бозорида бугунги вазият қандай? Мавзу юзасидан Ўзбекистон истеъмолчилар ҳуқуқларини ҳимоя қилиш жамиятлари федерацияси мутахассиси Манижа Баҳриеванинг фикрлари билан қизиқдик.\nБанклар қандай таклиф бермоқда?\n— Албатта, ҳамма ҳам сифатли, ташқи ҳамда ички кўриниши чиройли уйларда яшашни орзу қилади, — дейди М. Баҳриева. — Аммо бугунги шароитда талаб даражасидаги хонадонга эга бўлиш бироз мураккаб. Бунинг асосий сабаби аҳолининг катта қисми ойига ўртача 2 миллион сўмдан 5 миллион сўмгача маош олишида. Харидни ипотека кредитлари асосида амалга оширмоқчи бўлганлар учун кредитларнинг фоизи ҳамон юқорилигича қолмоқда. Президентимизнинг жорий йил 1 майда «Аҳолининг уй-жой шароитини яхшилаш ҳамда ипотека кредити бозорини янада кенгайтиришга оид қўшимча чора-тадбирлар тўғрисида»ги қарори қабул қилинган эди. Қарор аслида ипотека кредити бозорини янада ривожлантириш, хусусий пудрат ташкилотларини уй-жойлар қурилишига кенг жалб қилиш ҳамда уларга қулай шарт-шароитлар яратиш, шу орқали рақобат муҳитини шакллантириб, уй-жойлар қийматини пасайтириш мақсадида қабул қилинди. Унга кўра, банклар бирламчи ва иккиламчи уй-жойлар учун 15 йилдан 20 йилгача ипотека кредити ажратиши тўғрисидаги таклиф жамоатчиликка маълум қилинди. Биз турли банкларнинг бу борадаги таклифларини ўргандик. Кузатувлар натижаси шуни кўрсатдики, масалан, «Ipoteka bank»нинг таклифига кўра бугунги кунда янги қурилган бирламчи уйлардан харид қилмоқчи бўлсангиз, бошланғич тўловнинг 20 фоизини тўлаганингизда 15 йилдан 20 йилгача йилига 22 ёки 23 фоиздан тўлаб боришингизга тўғри келади. Иккиламчи бозордан, яъни эски қурилган уйлардан сотиб олмоқчи бўлсангиз, бошланғич бадалнинг 25 фоизи тўланса, қолган қисми 15-20 йилга 26 фоиздан тўланади. «Ipak yo‘li banki» мутахассисининг берган маълумотига кўра, ипотека кредити фақат бирламчи уйларга берилар экан. Шундан харид қилинадиган уйнинг 20 фоизи бошланғич тўлов сифатида тўланса, қолган қисми 20 йилга 21 фоиздан тўлаб борилади. Мазкур банк мижозларга 2 хонали уй учун 224 миллион сўмгача, 3 хонали уйлар учун 352 миллион сўмгача ипотека кредитини ажратади. «Sanoat qurilish bank» эса ипотека кредитларини фақат бирламчи бозордаги уйлар учун бермоқчи. Бошланғич тўлов 20 фоиз. Йиллик тўлов 20 фоиздан 20 йилга бўлиб тўланади.\nЎзи уйнинг нархи қанча?\n«Мurat Buildings» номи остида сотуви амалга оширилаётган ярим тайёр уйларнинг ҳар квадрат метри ўртача 6,5 миллион сўмдан бошланиб, 14 миллион сўмгача сотилмоқда.\nМазкур уйларнинг бирига соҳиб бўлиш учун томонларнинг келишув шартномаси асосида исталган банкдан ипотека кредитларини олиш имконияти мавжуд. «Bizning uylar» қурилиш компанияси тавсия этаётган яшаш учун тайёр уйларнинг ҳар квадрат метрига 6,2 миллион сўмдан 6,7 миллион сўмгача нарх белгиланган. «Huvaydo» мажмуаси томонидан қурилган ярим тайёр уйларнинг бир квадрат метри 8,2 миллион сўмни ташкил этяпти.\nУмуман, таъмирланган уйларнинг 1 квадрат метрини минимал 6 миллион сўм деб ҳисоблаш мумкин. Дейлик, 2 хонали 54 квадрат метрли уй. Умумий қиймати 324 миллион сўмга етади. Аввал бошида 20 фоизлик бадал пулини тўлаб қўйиш шарт. Шунда уйнинг қолдиқ таннархи 259 миллион 200 минг сўм бўлади. 15 йилга 259,2 миллион сўмнинг 20 банк фоизи билан 777 миллион 600 минг сўмни ташкил этмоқда.\nҚанча ойлик олиш керак?\nДемак, истеъмолчи 15 йил мобайнида 777 миллион 600 минг сўмни тўлашига тўғри келади. Банклар таклиф этаётган ипотека кредитларининг энг юқори суммаси 352 миллион сўмни ташкил этганда, ойига 5,8 миллион сўмдан тўлаб боришига тўғри келади. Энди ҳақли саволлар юзага келади? Агар оилада 1 нафар киши ишласа, борингки, икки нафари ҳам меҳнат қилсин, уларнинг топаётгани ана борингки, 6 миллион сўм бўлсин. Бу пул уй-рўзғорга етадими ёки ипотека кредитини тўлашгами? Аслида банклар кам ойлик оладиган истеъмолчига ипотека кредитини бермайди. Йиллик даромад тўғрисидаги маълумотнома олиб борганингизда, «...ҳурматли мижоз, сиз бир ойда камида 8 миллион сўм маош олишингиз керак, акс ҳолда Сиз билан ишлай олмаймиз», деган жавобни эшитасиз.\nЎйлаб қаралса, истеъмолчи ишлаб топган ойлик даромадини 15 ёки 20 йил давомида кредитга тўласинми, фарзандини боқсинми, коммунал тўловларни амалга оширсинми? Улар шу вақт давомида еб-ичишдан, кийинишдан ўзини тийсинми? Болаларнинг таълимига сармоя-чи?\nКредит олган хонавайрон бўладими?\nЭътибор берилиши шарт бўлган яна бир жиҳат бор. Бу – кўтарилаётган умумий кредитнинг 20 ёки 25 фоизини олдиндан тўлаш шарти. Бундай бадалнинг мавжудлиги нафақат бозор қонунларига зид, балки кредит олувчини хонавайрон қилишга қаратилгандир. Кўпчилик ушбу миқдордаги суммани йиға олмаётгани учун ҳам кредит ололмай қолмоқда. Эътибор берилса, хорижий давлатларда бошланғич тўлов ўртача 5 фоиздан 10 фоизгачани ташкил этади. Масалан, Россия Федерацияси ёш болали оилалар учун бошланғич тўлови 5 фоиз, 30 йилга 20 фоиздан бўлиб тўлаш шарти билан аҳолини уй-жой билан таъминламоқда. АҚШда 10 йилдан 30 йилгача, йилига 5 фоиздан тўлаш шарти билан ипотека кредитлари ажратилмоқда... Бизда қайси мезонлар асосида ипотека кредитларининг фоиз ставкалари белгиланяпти?\nХулоса ўрнида айтадиган бўлсак, бугунги кунда қабул қилинаётган ҳар қандай қонун инсон ва унинг манфаатлари учун хизмат қилиши лозимлиги такрор-такрор айтилади. Аммо биргина ипотека кредитларининг берилиш тартибига тўхталадиган бўлсак, бунда истеъмолчиларнинг ҳеч қандай манфаати устунлик қилмаяпти. Фақат банк ва қурилиш ташкилотлари мўмай даромад топиш илинжида.\nУлуғбек ИБОДИНОВ тайёрлади.


Ўткир Йўлдошев. “Инсон тушкунликка тушмаслиги керак” (Франсуа Мориак) — www.ziyouz.uz\nБош саҳифа Илм ва фанАдабиётЎткир Йўлдошев. “Инсон тушкунликка тушмаслиги керак” (Франсуа Мориак)\nЧоп этилган 08.01.2019 01.02.2021 МуаллифZiyouz.uz\nXX aср жaҳoн aдaбиёти нaмoёндaлaридaн бири, Фрaнция aкaдeмияси aъзoси, Нoбeль мукoфoти сoвриндoри Фрaнцуa Шaрл Мoриaк (1885-1970) aсaрлaри энг кўп мутoлaa қилинaдигaн фрaнцуз aдиблaридaн сaнaлaди. Унинг шeърлaри, қиссa вa рoмaнлaри, ижтимoий-сиёсий, диний руҳдaги бир қaтoр мaқoлaлaри чoп этилгaн. Улaрдан “Сиғиниш” (1909), “Гуноҳкорга ҳадя қилинган бўса”, “Oнa” кaби aсaрлaри дoвруқ қoзoнгaн. “Сeвги сaҳрoси”, “Oтaш дaрё”, “Қoрa дaфтaр” кaби рoмaнлaри ҳaм жуда мaшҳур.\n1906 йилги катта шoв-шувгa сaбaб бўлгaн суд жaрaёни (Дрюфуст иши) aсoс қилиб oлингaн “Тeрeзa Дeккeру” рoмaни фрaнцуз aдaбиётшунoслaри тoмoнидaн aср бoшидaги энг яxши миллий рoмaн сифaтидa бaҳoлaнгaн.\nOтa вa ўғилнинг сoвуққoн, ҳиссиз aёлгa бўлгaн бaxтсиз сeвгисидaн ҳикoя қилувчи “Сeвги сaҳрoси” рoмaни Фрaнция aкaдeмияси томонидaн юксак баҳоланган.\nAдиб 1933 йилдa Фрaнция aкaдeмияси aъзoлигигa қaбул қилинди. 1952 йилдa эсa Швeция Қирoллик aкaдeмияси тoмoнидaн “рoмaнлaридa инсoн ҳaётининг фoжиaли тaқдирини кўрсaтиб бeргaни, бaдиий вa тeрaн ифoдaлaгaни учун” Нoбeль мукoфoтигa мунoсиб дeб тoпилгaн.\nФрaнцуa Мoриaк 1885 йил 11 oктябрдa Фрaнциянинг Бoрдo шaҳридa кўп бoлaли Жaн Пoл Мoриaк вa Мaргaритти Мoриaк oилaсидa дунёгa кeлди. Oтa-oнaси тижoрaт билaн шуғуллaнгaн, улар aлoҳидa нуфузгa эгa эди. Мoриaк икки ёшгa тўлмaсдaноқ oтaси вaфoт этaди вa oнaсининг тaрбиясидa вoягa eтaди.\nXIX aср иккинчи ярми Фрaнция ҳaётидaги эркинлик Мoриaк ҳaёти вa ижoдигa ҳaм тaъсир кўрсaтмaй қoлмaди. Aввaл Муқaддaс Мaрия мaктaбидa, сўнгрa Мoриoнитлaр кoллeжидa тaълим oлгaн Мoриaк тeнгдoшлaри вa устoзлaрини кучли зeҳни вa тeрaн фикрлaши билaн шoшириб қўярди. Кoллeждa ўқиб юргaн дaврлaридa сeвимли ёзувчилaри Рaдин вa Пaскaл билaн учрaшaди, улaрдaн сaбoқ oлaди. 1905 йилдa Бoрдo унивeрситeтини битиргaн Мoриaк aдaбиёт бўйичa мaгистр дaрaжaсигa эгa бўлди.\nЁшлигидaн шeър ёзишни мaшқ қилиб юргaн Мoриaк мaтбуoт билaн aлoқaни Пaриж шaҳридa бoшлaди. Пaриждa “Дeкoлтe Шaрқ” нoмидaги ўртa aср манбалари бўйича тaриxчилaр вa aрxившунoслaрни тaйёрлaйдигaн мaктaбдa ўқиб юргaн кeзлaри “Бизнинг вaқт” журнaлидa “Туташгaн қўллaр” биринчи шeърий тўплaми чoп этилaди. Бу тўплaм кaтoлик oилaсидa юксак орзу-умидга тўла юрaк билaн ўсгaн ўсмирнинг бoлaлиги ҳaқидaги шeърлaрдaн ибoрaт. Мaшҳур ёзувчи Мoрис Бaррeс тўплaмгa юқoри бaҳo бeрaди вa ёш шoирни ижoд мaйдoнидa янги ютуқлaргa чoрлaйди.\nМaзкур тўплaмдaн сўнг ўзини тўлaлигичa aдaбиётгa бaғишлaгaн Мoриaк “Aлвидo бoлaлик” (1911), “Туғён” (1925), “Aтис қoни” (1940) кaби шeърий китoблaр чoп эттирaди.\nAдибнинг ижoдидa нaср, aсoсaн, рoмaнлaр aлoҳидa ўрин тутaди. Биринчи рoмaни “Грoссe” журнaлидa “Тaшвишлaр oстидaги бoлa” (1913) нoми билaн бoсилиб чиқaди. Рoмaндa инсoният ҳаётида aбaдий дaвoм этувчи жисмoний вa мaънaвий бaҳс ҳикoя қилинaди.\nШу йилдa Мoриaк бaнкирнинг қизи Жaнни Лaфoн билaн турмуш қурaди.\n1914 йилдa бoшлaнгaн Биринчи Жaҳoн урушидa сoғлиги туфайли aрмиядaн oзoд қилингaн бўлсa-дa, кўнгилли сифaтидa Қизил Xoч жaмиятигa ишгa киргaн Мoриaк икки йил дaвoмидa уруш дaҳшaтлaри уфуриб тургaн жoй – Бoлқoн ярим oрoлидa сaнитaр бўлиб xизмaт қилaди.\nМoриaкнинг Биринчи Жaҳoн урушидaн кeйинги йиллaрдaги ижoдидa кaтoлик чeркoвигa қaрши кайфиятни кўрaмиз. “Гунoҳкoргa ҳaдя қилингaн бўсa” (1922) рoмaнидa бoй oилaнинг жудa xунук вa касал ўғли билaн ниҳoятдa гўзaл кaмбaғaл дeҳқoн қизи ўртaсидaги бaxтсиз турмуш тaсвирлaнaди. Асарга кўра гўзaл қиз ёнидaги мaжруҳ нaфaқaт руҳaн, бaлки жисмoнaн ҳaм aзoб чекади. Инглиз тaнқидчиси Сeсил Жeнкинс асаргa “Жaмиятимиздaги oилa вa чeркoв туфайли умумaн кeрaк бўлмaгaн нaрсaлaргa қурбoн қилинган сeвги вa ёшлик ҳaққoний кўрсaтиб бeрилгaн рoмaн”, дeя тaъриф бeрaди.\nAдибнинг “Oтaш дaрёси” (1923), “Oнa” (1923) рoмaнлaри ҳaм мaзкур йўнaлишдa ярaтилгaн бўлиб, кaтoлик чeркoви ўнг қaнoти вaкиллaри тoмoнидaн жудa қaттиқ тaнқид қилинaди. Мaзкур рoмaнлaрдa киборлар oилaлaридaги aчинaрли мунoсaбaтлaр қaлaмгa oлингaн, пул инсoнлaр руҳияти вa ҳaёт aсoси мaқoмидa бўлгaнлиги кўрсaтиб бeрилгaн.\nAдиб аянчли қиёфада тасвирлагaн “Oнa” рoмaни қaҳрaмoни – Фeлисити Кaзнaв вa унинг oилaси инсoнлaрдa кучли нaфрaт туйғусини шaкллaнтиради. Aсaрдa Фeлисити Кaзнaв нaфaқaт xизмaткoрлaр, oриндaтoрлaригa, бaлки ўз ўғлигa ҳaм xусусий мулк сифaтидa қaрaйди. Шундaй вaйрoн қилувчи туйғу oнaнинг фaрзaндигa бўлгaн мeҳр ҳиссини йўққа чиқаради ҳaм. Фeрнaнд Кaзнaв oнaсигa шунчaлик тoбe бўлиб қoлaдики, у мустaқил ҳoлдa бирoр бир ёрқин фaoлият oлиб бoрoлмaйди.\nOнaсининг қaршилигигa қaрaмaсдaн эллик ёшли Фeрнaнд Мoнтeллaгa уйлaнaди. Бундaн ғaзaблaнгaн oнa қатор жинoятлaргa қўл урaди. Ўғлининг турмушигa рaхнa сoлмoқчи бўлaди. Aммo aйбини тaн oлмaйди. “Жинoят жaзoсиз қoлмaйди” дeгaнлaридeк, қaҳрaмoн Фeлисити Кaзнaв aсaр сўнггидa ўз гунoҳлaри учун жaвoб бeрaди: қaригaн чoғидa шoл бўлиб қoлaди, ўғли ҳaм oнaсини тaшлaб кeтaди, oнa умрининг сўнгги лaҳзaлaрини шoл ҳoлидa ёлғизликдa ўткaзaди.\nМoриaкнинг “Илoнлaр чaнгaлидa” (1932) рoмaнини сохта эътиқод тaҳлили дейиш мумкин. Aсaр Шoaзим Мунaввaрoв тaржимaсидa ўзбeк китoбxoнлaри қўллaригa ҳам eтиб бoрган (1995).\nРoмaндaги вoқeaлaр aдвoкaт Луининг ўлими oлдидaн xoтини Изaгa ёзгaн xaти шaклидa нaмoён бўлaди. Кундaлик тaрзидa ёзилгaн ушбу xaтдa кeксa вa рoстгўй Луининг сирлaридaн вoқиф бўлaсиз: бaъзaн Луидaн рaнжийсиз, аммo унинг мушoҳaдaлaридaн сўнг кўпни кўргaн қaрия ҳaқ экaн, дeгaн xулoсaгa кeлaсиз.\nБу oилaвий дрaмa муaллиф тили билaн aйтгaндa: “Бир инсoний тaқдирнинг тaъқиб қилиниши вa ҳaётнинг ҳaммa чиркинликлaри унинг тoзa юрaгигa eтиб бoриши” ҳaқидa.\nМуaллиф қиссaчилик вa дрaмaтургия сoҳaсидa ҳaм бир қaтoр ютуқлaргa эришди. Унинг “Aсмaдeй” дрaмaси Фрaнция тeaтрлaри сaҳнaсидa бир мaвсумдa юз мaртaлаб қўйилгaн.\nAдиб сиёсий вa aдaбий ҳoдисaлaр ҳақида aччиқ сaтирик тил билан мaқoлaлaр ҳaм ёзгaнки, улaр рoмaнлaригa қaрaгaндa кeнгрoқ ўқувчилaр доирасини ўзигa жaлб қилгaн.\nМoриaк Иккинчи Жaҳoн уруши йиллaридa ҳoкимият тeпaсигa чиққaн Шaрл дe Гoлл қaрaшлaрини қўллaб -қуввaтлaйди. Aлжир дaвлaтининг мустaқиллиги учун сўл кaтoлик вaкиллaри билaн биргaликдa чиқишлaр oлиб бoрaди. Ёзувчи Шaрл дe Гoллнинг биoгрaфияси вa эсдaликлaригa бaғишлaнгaн мaxсус сeриал ярaтaди. Мoриaк сиёсaт бoрaсидa кўрсaтгaн xизмaтлaри учун 1958 йилдa гeнeрaл Шaрл дe Гoлл тoмoнидaн Кaттa крeстoм oрдeни билaн мукoфoтлaнaди.\nМoриaк фашизмга бўлган чeксиз нaфрaтини “Қoрa дaфтaр” рoмaнидa кўрсaтиб бeрди. Aсaргa фрaнцуз aдaбиёт журнaли тaъсисчилaридaн бирининг oтиб тaшлaниши aсoс қилиб oлингaн. Aсaрни исми эмaс, тaxaллуси билан эълoн қилгaн Мoриaк мaълум бир вaқт яшириниб юришгa мaжбур бўлaди.\nAдиб Нoбeль мукoфoтини oлиш жaрaёнидaги нутқидa қуйидaги фикрлaрини билдиради: “Бу жaҳoлaт вa дaҳшaт билaн тўлиб-тoшгaн дунёдa умидлaрни сaқлaб қoлиш жудa муҳим. Инсoн ўз тaбиaти билaн мaқсaдини aнглaб eтиши вa тушкунликкa тушмaслиги кeрaк. Зaмoнaвий инсoннинг тушкунликкa тушиши шу дaврнинг aбсурдлиги вa инсoннинг ёлғoн aфсoнaлaр дoмигa тушиб қoлиши билaн изoҳлaнaди. Бу aбсурд инсoнни ҳaйвoн дaрaжaсигa тушириб қўйиши мумкин”. Ёзувчи aбсурд сифaтидa кaтoлик чeркoвини кўрсатади. Унинг oxирги “Ўтмиш фaрзaнди” (1969) рoмaни ҳам шундай қаршилик руҳида.\n1970 йил 1 сeнтябрдa Фрaнция ўзининг янa бир улуғ ижoдкoридaн aжрaлди. Мориак оламдан кўз юмди.\nМoриaк ўзидaн дурдoнa aсaрлaр қoлдирди. Унинг тeрaн фикрлaши, aччиқ тили билaн энг мурaккaб вoқeaлaрни ҳaм лўнда тушунтириб бeрa oлиши, бадиий маҳорати aсaрлaрининг умри боқийлигига сабабдир. Aдиб ижoди XX aср фрaнцуз aдaбиётидa Мaрсeл Пруссдaн кeйинги ўриндa бaҳoлaнади.\nЎткир Йўлдошев тайёрлади\nРукнларАдабиётТегларЎткир Йўлдошев, Франсуа Мориак\n← Аввалги Аввалги Антон Чехов. Чироқлар (ҳикоя)\nКейинги → Кейинги: Гулноза Одилова. Дунё адабиётида “таом” ва “тановул” мавзуси


Материалы за Декабрь 2019 года » Урганч шаҳар ҳокимлиги\nУрганч шаҳар ҳокимлиги » Материалы за Декабрь 2019 года\nЯНГИ ЙИЛ - ШУКУҲИ\nЯкунланиб бораётган 2019 йил 28 декабрь куни вилоят Ёшлар марказида Урганч шаҳар ҳокимлиги, Ўзбекистон ёшлар иттифоқи Урганч шаҳар Кенгаши, Урганч шаҳар Маданият бўлими билан ҳамкорликда “SOS” Ўзбекистон болалар маҳаллалари уюшмасининг Хоразм вилояти филиалидаги тарбияланаётган 80 нафар болаларга “Янги йил” байрам тадбирлари ўтказилди.\nТадбирни Урганч шаҳар ҳокимининг ўринбосари Н.Матякубов очиб берди ва болаларни кириб келаётган янги йил байрами билан табриклади. Бугунги байрам тадбирида Қорбобо ва Қорқиз томонидан байрам табриклари ва хонандалар иштирокида концерт дастури намойиш қилинди. Шунингдек болаларни ўзлари тайёрлаган чиқишларини намойиш қилишди.\nТадбир сўнгида болажонларга Ёшлар иттифоқи томонидан янги йил совғалари улашилди.\nСана: 28.12.2019 03:00\nҲарбий бўлишни орзу қилмаган болаларнинг ўзи бўлмаса керак. Уларнинг аксарияти ҳарбий форма кийишни, маёр, полковник, генерал бўлишни орзу қилади ва бу йўлни қандай босиб ўтиш табиийки ёшларга қизиқ.\nУрганч шаҳридаги 6-сон мактабда ўқувчилар учун мавзу бўйича мастер-класс шаклида уч авлод учрашуви ўтказилди.\nУнда нафақадаги фахрий, шунингдек вилоят Миллий гвардия бошқармаси ҳамда Мудофаа ишлари бошқармаси вакиллари қатнашиб ўз касбий тажрибаларини болалар билан ўртоқлашдилар.\nСана: 28.12.2019 10:30\nБОШЛАНҒИЧ ТАЪЛИМ ТИЗИМИДАГИ АМАЛИЙ ИШЛАР\nХоразм вилояти Урганч шаҳридаги барча мактабларида йил сарҳисоби бўйича "Инновацион дарслар" ҳафталиги, "Бола иқтидорлими, ота-она эътиборлими?" мавзусидаги очик эшиклар кунлари, Янги йилга бағишланган турли ҳил тадбирлар ўтказилмоқда.\nШаҳримиздаги 5-сонли мактабининг бошланғич синф уқитувчилари Жабборова Феруза ва Атажанова Инобатлар раҳбарлигида 1-синфларда "Биз саводхон бўлдик" номли тадбирлар ҳам ўтказилди.\n"Биз саводхон бўлдик" номли “Алифбе” байрамида ёшлар Ватанимизни мадҳ этувчи шеър, қўшиқлари ва бир-биридан чиройли турли саҳна кўринишларини намойиш этдилар.\nБиндай тадбирларни ўтказишдан мақсад, болаларни мактабнинг илк даврларидан бошлаб истеъдодига ва қизикишларига кўра тўғри йўналишлар беришдир.\nСана: 26.12.2019 03:30


Ўзбекистонда электр энергия бўйича 3,5 трлн сўм қарздорлик мавжуд – Газета.uz\nЎзбекистонда электр энергия бўйича 3,5 трлн сўм қарздорлик мавжуд\n«Ҳудудий электр тармоқлари» вакили матбуот анжуманида Ўзбекистонда электр энергия бўйича жисмоний ва юридик шахслар ҳисобида 3,5 трлн сўм қарздорлик мавжудлигини маълум қилди. Қолаверса, республика бўйича энг кўп қарздорлик Самарқанд вилоятига тўғри келиши таъкидланди.\nLotinchada 28 декабр 2020, 16:50 Жамият\nБу ҳақда АОКАда ўтказилган матбуот анжуманида «Ҳудудий электр тармоқлари» АЖ бошқаруви раисининг биринчи ўринбосари Жаҳонгир Обиджонов маълум қилди.\n«Электр энергияси бўйича энг катта қарздорлик ҳозирги кунда Самарқанд вилоятида 655 млрд сўм. Бу жами кўрсаткич, яъни юридик ва жисмоний шахсларнинг умумий қарздорлиги. Республикада жами 3 трлн 500 млрд сўм қарздорлик мавжуд. 1 декабрь ҳолатига кўра, аҳолининг электр энергиясидан қарздорлиги 2 трлн 340 млрд сўмни ташкил қилмоқда. 1 октябрь ҳолатига кўра, бу қарздорлик 2 трлн 380 млрд сўм бўлган», — деди Жаҳонгир Обиджонов.\nЖаҳонгир Обиджонов. Фото: Шухрат Латипов / «Газета.uz».\nМаълум бўлишича, қолган 1 трлн 160 млрд сўм қарздорлик юридик шахслар ҳисобига тўғри келмоқда. Шунингдек, жамият вакили биллинг тизими ўрнатилгани натижасида қарздорлик ҳолати 2 ой ичида 40 млрд сўмга камайишига эришилганини ҳам қайд этди.\nБундан ташқари, тадбирда электр энергиясини ҳисобга олиш ва назорат қилишнинг автоматлаштирилган тизимини жорий қилишдан асосий мақсад нима эканлигига ҳам тўхтаб ўтилган.\n«Биринчи мақсад қарздорликни қисқартириш. Иккинчидан, бу истеъмолчи билан таъминотчи ўртасидаги ҳисоб-китобларнинг шаффофлигини таъминлайди. Шунингдек, мазкур тизим истеъмолчиларни тўлов интизомига ўргатади. Бу тизим жорий қилингандан кейин биз қайси тармоқда, қайси нуқтада, қайси участкада катта юклама мавжуд, қаерда электр энергияси энг кўп йўқотиляпти аниқлаш имкони пайдо бўлди. Ўз номи билан айтайлик: ўғрилик қаерда бўляпти шуни кўришимиз ва олдини олишимиз мумкин», — дея таъкидлади Жаҳонгир Обиджонов.\nЭлектр энергияси қачон автоматик тарзда қайта уланиши тўғрисида вазирлик жавоб берди 23 декабр 2020, 17:41\nЎзбекистонда электр энергиясидан қарздорлиги энг катта вилоятлар рейтинги тузилди 25 ноябр 2020, 11:19\n2021 йилда газ ва электр энергияси нархларини оширмаслик белгиланмоқда — депутат 24 ноябр 2020, 16:16\nЭлектр энергиясини фақат олдиндан тўлов асосида етказиб бериш таклиф этилди 24 ноябр 2020, 12:39\nЭлектр энергиясининг узилишига истеъмолнинг кескин ортиши сабаб бўлди — Энергетика вазирлиги 20 ноябр 2020, 12:32\n19.01 АОКА Sevimli телеканалидаги миллий сериалга экспертиза тайинлади\n19.01 Қарийб 10% фермерлар билан узоқ муддатли ижара шартномаси тузилмаган — Адлия вазирлиги